text:
Informashon General
Kosnan no a bai manera bo a planea anto bo mester di yudansa finansiero temporalmente? Gobièrnu di Kòrosu ta ofresé diferente tipo di sosten. Un di nan ta ònderstant. Un sosten den forma di sèn pa yuda bo kubri algun di bo gastunan básiko. Bo mes por yena bo petishon pa ònderstant. Kon bo ta hasi esei, bo por lesa aki bou.
Gobièrnu lo evaluá usando kondishonnan mará den lei i bo dokumentonan di prueba pa wak si bo ta bini na remarke pa ònderstant .
Anteriormente bo mester a bishitá bo Kas di Bario pa hasi un petishon pa ònderstant. Awor esaki ta sosode ‘online’. Pa bo hasi bo petishon ‘online’ bo mester tin un e-mail adrès. Wak e video aki pa mas informashon i lesa e informashon riba e wèpsait bon promé ku bo kuminsa ku bo aplikashon.
Pa bo bini na remarke pa ònderstant tin algun kondishon ku bo mester kumpli kune. Bo por lesa e kondishonan den mas detaye aki.
Komo parti di e proseso di aplikashon pa ònderstant, Gobièrnu di Kòrsou ta rekerí algun dokumento personal di bo. Klek aki pa sa kua nan ta.
Bo tin un e-mail adrès personal, bo ta bini na remarke segun e kondishonnan stipulá i bo tin tur dokumento na man, klek aki pa bo kuminsa ku e proseso di petishon ‘online’.
Proseso di Aplikashon
Na momentu ku bo entregá bo petishon pa ònderstant e Kas di Bario konserní di Sektor di Desaroyo Sosial lo evaluá bo petishon i duna un kontesta.
P’esei ta importante pa bo yena i kontrolá tur datos i dokumento rekerí promé ku bo entregá bo petishon.
Promé ku bo por entregá un aplikashon bo mester krea u kuenta di MiSOAW. Pa esaki bo mester tin un e-mail adrès. Tuma nota: mes un e-mail adrès no por registrá pa mas ku un persona.
Pa bo bini na remarke pa ònderstant tin algun kondishon ku bo mester kumpli kune. Bo por lesa e kondishonan den mas detaye aki.
Komo parti di e proseso di aplikashon pa ònderstant, Gobièrnu di Kòrsou ta rekerí algun dokumento personal di bo. Klek aki pa sa kua nan ta.
Bo tin un e-mail adrès personal, bo ta bini na remarke segun e kondishonnan stipulá i bo tin tur dokumento na man, klek aki pa bo kuminsa ku e proseso di petishon ‘online’.
Kondishonnan
Bo ke hasi un petishon pa ònderstant serka Sektor di Desaroyo Sosial? Na e petishon pa ònderstant tin algun kondishon mará.
Lesa aki bou pa mas detaye tokante di e kondishonnan.
Bo tin 18 aña of mas di edat anto bo ta un residente Hulandes riba kual e lei di Atmishon i Ekspulshon no ta aplikabel? Dor di e situashon ku bo ta aden (òf por kai aden) bo no tin e manera di yega na sen pa kubri gastunan primario pa biba? Òf dor di bo limitashon físiko/mental un spesialista médiko independiente a deklará ku bo no apto pa traha?
Si bo kontestanan ta si, e orei bo por bini na remarke pa ònderstant.
Bo tin 65 aña of mas? E orei kisas bo tin derechi riba AOV-toelage. Den e kaso aki, tuma kontakto ku bo Kas di Bario.
Bo tin mas pregunta? Klek aki i selektá e nòmber di e zona mas serka di bo bario den e lista i wak e informashon di kontakto di bo Kas di Bario aparesé.
Bo ta un ekstranhero mayor di edat riba kual e lei di Atmishon i Ekspulshon ta aplikabel, pero ku tin un pèrmit di estadia segun e mes un lei i ta residensiá na Kòrsou? Si e kontestanan ta si, e orei bo por bini na remarke pa ònderstant.
Bo tin un e-mail adrès personal, bo ta bini na remarke segun e kondishonnan stipulá i bo tin tur dokumento na man, klek aki pa bo kuminsa ku bo petishon ‘online’.
Dokumentonan rekerí
Durante di e proseso di petishon pa ònderstant bo mester tin algun dokumento di prueba na man pa ‘upload’.
Aki ‘bou bo por mira e lista di dokumentonan rekerí. Tuma nota ku lo bo mester saka un potrèt of ‘scan’ tur dokumento rekerí. Esakinan mester ta bon visibel promé ku bo ‘upload’ nan pa kompletá e proseso di aplikashon ‘online’. Ta importante pa tur dokumento ku bo entregá ta aktualisá, ku otro palabra, dokumentonan ku un fecha di vensementu, no por ta vensí.
Tuma nota: No ta tur dokumento aki ‘bou ta obligatorio pa tur persona. Esaki ta diferente pa kada persona, pues lesa esaki promé bo kuminsa ku bo petishon.
Sòru pa bo tin tur dokumento na man promé bo ku kuminsa yena e formulario di petishon.
Un di e dokumentonan rekerí ta un sédula bálido . Sédula ta e dokumento ofisial di identifikashon na Kòrsou i e ta prueba ku bo ta residente di Kòrsou.
Unda mi por buska e dokumento aki?
Departamento di Asuntu Públiko ta registrá susesonan di bida (nasementu, fayesimentu, matrimonio, divorsio, rekonosimentu) den registronan sivil.
Bishitá e lenk aki pa mas informashon tokante di un sédula.
Bishitá e Lokèt Digital di Gobièrnu pa traha bo sita pa saka un sédula. Klek aki.
Bo no tin nashonalidat hulandes? Den e kaso aki bo mester tin un prueba di estadia bálido promé ku bo por bini na remarke pa ònderstant.
Unda mi por buska e dokumento aki?
Prueba di estadia ta un produkto di Servisio di Atmishon (Immigrashon) di Ministerio di Hustisia. Pa mas informashon klek riba e lenk aki.
Den e kaso ku bo ta kasá, bo mester entregá un prueba di esaki den forma di un akto of buki di martimonio. Si bo tin un buki di matrimonio, ‘scan’ òf saka potrèt i entregá e paginanan relevante di e buki.
Unda mi por buska e dokumento aki?
Departamento di Asuntu Públiko ta registrá susesonan di bida (nasementu, fayesimentu, matrimonio, divorsio, rekonosimentu) den registronan sivil.
Bishitá e lenk aki pa mas informashon tokante di un akto di matrimonio.
Den e kaso ku bo kasá a fayese, bo mester entregá un prueba di esaki den forma di un akto di fayesementu.
Unda mi por buska e dokumento aki?
Departamento di Asuntu Públiko ta registrá susesonan di bida (nasementu, fayesimentu, matrimonio, divorsio, rekonosimentu) den registronan sivil.
Bishitá e lenk aki pa mas informashon tokante di un akto di fayesementu.
Den kaso ku bo tin un of mas yu menor di edat, bo mester entregá prueba di esaki den forma di un akto di nasementu di bo yu(nan) of un buki di famia. Si bo tin un buki di famia, bo mester entragá un kopia di e pagina(nan) relevante di e buki di famia.
Unda mi por buska e dokumento aki?
Departamento di Asuntu Públiko ta registrá susesonan di bida (nasementu, fayesimentu, matrimonio, divorsio, rekonosimentu) den registronan sivil.
Bishitá e lenk aki pa mas informashon tokante di un akto di nasementu.
Den kaso ku bo ta bibá ku bo pareha i esaki ta legalmente registrá, bo mester entragá un prueba ku abo i bo pareha tin kondishonnan pa kompartí bida huntu. Esaki ta un prueba di konbibensia legalisá di pareha.
Unda mi por buska e dokumento aki?
Den kaso ku bo ta bibá ku bo pareha i esaki ta legalmente registrá, bo mester entragá un prueba ku abo i bo pareha tin kondishonnan pa kompartí bida huntu. Esaki ta un prueba di konbibensia legalisá di pareha.
Den kaso ku bo a divorsiá, bo mester entragá un prueba di esaki den forma di un akto di divorsio. Alabes lo bo mester entragá e veredikto kual ta reflehá e desishon di korte relashoná na e divorsio.
Unda mi por buska e dokumento aki?
Departamento di Asuntu Públiko ta registrá susesonan di bida (nasementu, fayesimentu, matrimonio, divorsio, rekonosimentu) den registronan sivil.
Bishitá e lenk aki pa mas informashon tokante di un akto di divorsio.
Den kaso ku bo tabata bibá ku bo pareha i esaki tabata legalmente registrá, pero e relashon a terminá, bo mester entregá un prueba ku abo i bo pareha a anulá e kondishonnan pa kompartá bida ku otro. Esaki ta un prueba di divorsio di konbibensia legalisá di pareha. Alabes lo bo mester entregá e veredikto kual ta reflehá e desishon di korte relashoná na e divorsio di konbibensia legalisá di pareha.
Unda mi por buska e dokumento aki?
E Prueba di konbibensia legalisá di pareha (i divorsio) ta un dokumento produsí pa un notario. Si a kaso bo no tin un kopia propio di e dokumento aki, tuma kontakto ku e ofisina di e notario i pidi un kopia.
Bo tin un trabou? Den e kaso aki bo mester entregá prueba den forma di un kòntrakt di trabou pa demostrá bo relashon laboral aktual.
Unda mi por buska e dokumento aki?
Si bo no tin un kopia original di bo kòntrakt di trabou, bo por hasi un petishon pa un kopia di esaki na e departamentu di rekurso humano di e kompania kaminda bo ta traha of serka bo doño di trabou.
Bo a pèrde trabou? Den e kaso aki bo mester entregá prueba ku e kombenio entre bo doño di trabou i abo komo empleado a yega na un final. Alabes e karta mester reflehá motibu pa kual e kombenio a yega na un final. Tambe bo mester entregá bo dos (2) último slep di salario komo prueba di e montante di sèn ku bo a bai kas kun’e despues di retiru.
Unda mi por buska e dokumento aki?
Si bo no tin un kopia original di bo karta di retiru i dos último slep di salario, bo por hasi un petishon pa un kopia di esakinan na e departamentu di rekurso humano di e kompania kaminda bo tabata traha of bo èks doño di trabou.
A keda konstatá ku bo no por traha mas pa un òf otro motibu? Bo mester entregá diagnóstiko médiko komo prueba di bo kondishon di salú físiko òf mental kual ta pone ku bo no por traha. Esaki por ta karta di un spesialista médiko, un sikólogo of un sikiatra.
Unda mi por buska e dokumento aki?
Tuma kontakto ku ofisina di bo spesialista médiko, sikólogo òf sikiatra ku e petishon pa risibí un karta ku ta reflehá bo kondishon di salú físiko òf mental i ta menshoná ku pa e motibu ei bo no por traha.
Ònderstant ta un yudansa finansiero temporal, pues ta importante pa bo sigui mobilisá pa buksa trabou. Komo prueba ku bo ta aktivamente buskando trabou bo por entregá bo karta(nan) di solisitut. Tuma nota: esaki no ta obligatorio.
Unda mi por buska e dokumento aki?
Karta di solisitut ta algu ku bo mes por traha òf bo por pidi yudansa den bo sírkulo di amigu i/o famia. Tambe Ministerio di SOAW sa ofrese kurso pa siña traha bo karta di solisitut. Pa mas informashon, tuma kontakto ku bo kas di bario. Klek aki.
Bo tin kuenta koriente of di spar na banko. Den e kaso aki bo mester entregá un kopia di bo dos (2) último statement di e kuenta(nan) komo prueba di e saldo di bo kuenta(nan) bankario.
Unda mi por buska e dokumento aki?
Pa un kopia di e statement di bo kuenta(nan) di banko, bo por akudí na bo banko(nan).
Bo ta hür kas serka Fundashon Kas Popular (FKP) òf bo ta hür kas serka un propietario partikulir? Komo prueba di esaki bo mester entragá un kopia di bo kòntrakt di hür i prueba di pago mensual.
Unda mi por buska e dokumento aki?
Si bo no tin un kopia di bo kòntrakt di hür, bo por akudí na FKP (Si bo ta hür serka FKP) òf e doño di kas (kaminda bo ta biba) pa un kopia.
Bo ta risibí penshun di vuida(o) of huérfano? Komo prueba di esaki, bo mester entragá un kopia di bo karnèt di AWW.
Unda mi por buska e dokumentonan aki?
Penshun di vuida(o) of huérfano ta un produkto di Banko di Seguro Sosial (SVB).
Pa mas informashon bishitá e wèpsait di SVB. Klek aki.


c: text/html

text: Diasabra madruga a drenta informe di cu tin un homber ta siguiendo un dama den auto riba Wilhelminastraat yegando warda di polis, mesora a saca polisnan for di warda pa atende cu e sospechoso. E sospechoso yegando warda di polis a wak cu polis ta bay pare y a pasa den verboden prome yega cu warda di polis y a sigui core den verboden te banda di Rancho. Polis nan a sigui su tras y e chauffeur a paga e luznan di su auto. Polis pa un rato a perde for di bista den area di Ranchostraat. E sospechoso mes a core bay na pia lagando e auto atras cu e yabi aden. Pero un rato despues a topa cu e auto den Kerkstraat y a confisca esaki.

robotstxt: allowed

filter: keep


text:
Cu hopi dolor na nos curazon nos tin e tristo deber pa informa cu nos gran amigo y consehero Sr. Atan Lee a fayece diasabra mainta na su cas na Catiri. Na su sra. esposa, su yiunan, su nietonan y su famia ta bay nos mas sincero palabranan di condolencia.
Atan ta un persona hopi conosi y stima door di mayoria di esnan cu a conose, semper e tabata cla y a yuda tur hende cu acerke. Esey ta locual cu a hacie un persona importante cu a y ta ocupa un puesto importante den nos curazon.
Dios sigur lo tin un bon lugar p’e warda den e Reino Celestial. Na su famia nos ta deseanan hopi forza na e momentonan dificil aki.


text:
Kiwanis Club of San Nicolas a reconoce e maestro & maestra nan di San Nicolas
Diahuebs 25 di juni ultimo, Kiwanis Club of San Nicolas a sorpresa docente nan di varios scol na San Nicolas cu cookies como un acto di reconocimento y aprecio pa tur locual nos docente nan ta hasi tur dia pa impacta positivamente bida di nos muchanan. “No matter what, keep changing kids’ lives. Thank You for continuing to teach with all of your heart. We appreciate all that you do. From Kiwanis Club of San Nicolas”. Ta trata aki di mas cu 200 docente di e siguiente scol nan: Colegio Sta Teresita, Graf Von Zinzendorf, St Paulus, Commandeur Pieter Boer, Rayo di Solo, Fontein, Colegio Hilario Angela, Colegio Santa Filomena, Augustinus College, Abraham de Veer, Filomena College, John Wesley College, Ibero American High School & Colegio San Nicolas. Ta importante pa elogia esnan cu tur dia, continuamente & den tur circumstancia, ta hasi un impacto positivo den bida di nos muchanan. Nos di Kiwanis Club of San Nicolas ta kere den “role models” pa nos hoben nan y sigur docente nan ta.


text:
WILLEMSTAD – Apesar di retonan grandi, fundashon Ride for the Roses Curaçao (RFTRC) por wak bèk ku satisfakshon riba éksito di e di 14 edishon di Ride, Swim & Walk for the Roses. Ku tur e aktividatnan ku ta forma parti di dje, inkluso Sail for the Roses i Spin for the Roses, e kantidat di partisipante ta laba atrobe serka di 10.000. E fondonan ku a generá ku e aktividatnan aki, huntu ku e kontribushon di patrosinadornan i un ehérsito di kolaborador i voluntario, lo alkansá atrobe den kareda di 500.000 florin. Esei ta atrobe un suma enorme ku komunidat di Kòrsou di bon kurason ta pone disponibel pa e lucha kontra kanser den man di fondo Prinsesa Wilhelmina (PWF).
Direktiva di fundashon RFTRC bou di presidente Robbin Martina, spònser prinsipal Orco Bank, spònsernan platinum Fundashon Bon Intenshon, Curaçao Port Services, Kooyman, AFAS, Kleinmoedig, Intertrust, PwC, Compliance & Forensic Services Caribbean, Guardian Group, Curaçao Airport Partners i Mambo Beach/BLVD, mas un kantidat grandi di patrosinadornan mas ku tambe ta masha apresiá – nan tur por wak bèk kontentu riba un evento grandioso.
Señal di salida
Djis despues di un áwaseru fuerte kòrtiku nèt 7 or di mainta, Minister Marilyn Alcalá-Wallé di Edukashon, Kultura i Deporte na Awasá a duna e señal di salida pa e Walk for the Roses. E i su koleganan minister Eugene Rhuggenaath i Steven Martina a kana e ruta largu di kasi 8 kilometer ku a pasa riba e brùg haltu Juliana pa atraves di Waaigat, Pèn i Mari Pompun kaba na Mambo Beach/BLVD. Tabatin tambe un ruta alternativo di 5 km pa kana for di Awasá riba brùg Emma pa Mambo Beach/BLVD. Na yegada e partisipantenan a risibí un bunita rosa; esei tabata ta warda e partisipantenan na e otro partinan deportivo tambe. E awa ku tabata kai de bes en kuando no a stroba; en efekto, el a duna poko alivio hasta.
E kuater elementonan di kore baiskel tambe a kana zetá. Miéntras ku e kanadónan tabata drentando, pa 8 or e promé grupo di koredó di baiskel a sali pa e ruta di 60 km, eskoltá pa polis i ku Axel Cijntje den su baiskel di man. Poko despues a sigui e kareda di baiskel di 40 km, esun di 13 km pa mountain bikes i finalmente e grupo di Easy Ride di 10 km, pa Punda i bèk. Salida i final tabata na Mambo Beach/BLVD.
Spin for the Roses
Mientrastantu na Mambo Beach tabatin e popular Spin for the Roses kaminda gruponan ta kompetí ku otro riba hometrainer pa rekoudá mas tantu fondo posibel pa e bon kousa. Ku masha interes pa promé biaha hasi uso di kranking – drei e pedalnan ku man. Esei a resultá ideal pa esnan ku hèndikèp temporal òf permanente tambe por partisipá.
Banda di 10 or konvoinan a kuminsá kore di Mambo Beach/BLVD pa Zanzibar/Jan Thiel kaminda djis despues di 12 or di mèrdia e landadónan kompetidor a sali promé, siguí pa e landadónan di rekreashon. Aki direktor Fernando da Costa Gomez di Curaçao Port Services, pa di 14 be patrosinador di e evento, a duna e señal di salida. E promé landadónan di kompetensia a drenta poko mas ku mei ora despues na Mambo Beach/BLVD. Henter dia tabatin hopi aktividat, músika i un bon ambiente na e playa di Mambo Beach. Despues a kuminsá pa pone tur kos bèk na òrdu pa entregá Mambo Beach/BLVD bèk limpi i bunita.
Atrobe no tabatin niun insidente di seriedat durante henter e evento. Fundashon RFTRC ta gradesidu na tur partisipante, voluntario, patrosinador, polis, Krus Kòrá, VKC, Wild Hogs i tur e otronan pa nan kontribushon i ta konta ku nan koperashon atrobe pa otro aña ora ta prepará aktividatnan spesial en konekshon ku e di 15 edishon!


text:
Parke di tráfiko pa eduká i rekreá
Parke di tráfiko tin un karakter edukativo i tambe rekreativo. Parke di tráfiko ta habri henter aña i tur dia pa aktividatnan privá. Parke di tráfiko ta habrí tur vakansi di skol ku eksepshon di desèmber pa públiko.
Parke di tráfiko ta haña bishita tur mainta di alumnonan di grupo 7. Tur skol di fundeshi ta haña lès di tráfiko den grupo 7 na skol i 2 bia pa aña nan ta bishita Parke di Tráfiko pa nan práktika loke nan ta haña na skol. Na total Parke di tráfiko ta haña bishita di 62 skol, kual ta ensera e skolnan basiko, LOM, MLK i tambe ZMLK. E bishita ta kedá konsiderá komo un dia nòrmal di skol.
Praktiká kon pa apliká reglanan di tráfiko
Den kordinashon ku ABC Busbedrijf i ku ayudo di ministerio di enseñasa, tur alumno ta wòrdú buska na skol ku konvoi di ABC i tresé na Parke di Tráfiko i vise vèrsa. E alumnonan di MLK i ZMLK ta haña solamente lèsnan práktiko, mientras tantu e alumnonan di skol básiko ta haña e parti práktiko i tambe teorétiko. E parti práktiko ta wòrdú hasi den e parke di tráfiko mes i e parti teorétiko ta wòrdú duná den lèslokal.
Parke di Tráfiko tin un tim ku eksperensia ta instruí tur alumno kon pa apliká e reglanan di tráfiko, usando skèlternan ku Parke di Tráfiko tin na su disposishon. E lès práktiko tin un durashon di 1 hora i 30 minüt.
Enfasis riba konsientisashon
Durante añanan e parti teorétiko tabata keda duná dor di nos instruktornan den e lèslokal. Poko poko esaki a kedá kambiá i modernisá. E tim di Parke di Tráfiko átrabes di tempu tabata haña ku ta muchu mas importante guiá e alumnonan pa nan bira mas konsiente den tráfiko dor di laga nan wak video di tráfiko i kiko por ta e konsekuensia di no ta responsabel den tráfiko. Despues ku e alumnonan kaba di wak e video ta parti e alumnonan den grupo i nan tin ku interkambiá ku otro i presentá loke tur nan diskutí
Historia Parke di Tráfiko:
Na aña 1965 Shell Curaçao ta regalá pueblo di Kòrsou un Parke di Tráfiko. ATSK/VVV ta keda responsabel pa mantenshon i manehó di e parke. Shell Curaçao ta duna e tempu ey tambe un kantidat di outo di pedal i baiskel. Di forma aki ta habri kaminda pa risibí tur alumnonan di grupo 7 (antes klas 5) pa práktika reglanan di tráfiko. Te awe tur skol básiko i skol spesial ta bishitá Parke di Tráfiko 2 t’é 3 bia pa aña. Un total di 62 skol ta bin parke di tráfiko.
Durante di un aña eskolar, Parke di Tráfiko ta risibí bishita tambe di skolnan preparatorio.
Banda di e parti edukativo, Parke di Tráfiko ta hopi gusta tambe pa e parti rekreativo. E parke tin posibilidat pa hasi aktividat, manera fiesta, dia di famia, dia deportivo, feria i hopi mas.
Pa reservá klek aki.
Un parke di tráfiko den e konteksto aki ta úniko den Káribe.
Historia Asosashon Tráfiko Sigur Kòrsou:
27 òktober ta fundá Vereniging voor Veilig Verkeer op Curaçao, VVV-C. E promé presidènt tabata señor H.J. Nederhorst, kende huntu ku señornan A. van Meeteren, J. Herweijer, P. Paul i M. Henriquez a forma e promé direktiva di VVV, ku na aña 1997 a tradusí e na papiamentu; Asosashon Tráfiko Sigur Kòrsou (ATSK).
Segun añanan a transkurí e kantidat di outo na Kòrsou a oumentá. Mester a traha i amplia kamindanan. Aksidentenan ya no tabata okashonalmente. Tráfiko tabata hopi insigur. Ta na e momento aki e pèrsonanan ariba menshoná a ripará ku a yega e momento pa kuminsá informá i alerta pueblo riba seguridat den tráfiko.
Introdukshon di Presidente


text:
WILLEMSTAD — Resientemente e selekshon nashonal di futbòl Damas U-20 a biaha pa Haiti pa forma parti di e di dos buèlta pa kualifiká pa e kampionato di region Karibense di CONCACAF. Na Haiti nos selekshon nashonal a kompetí kontra Saint Vincent & the Grenadines, Trinidad & Tobago i Hamaika.
E partidonan tabata amikal i e damanan di U-20 a krese kompará ku nan partisipashon durante e promé buelta. Kontra di Hamaika nan a pèrdè e partido pero e biaha aki ku skor di 2-0 kompará ku 8-0 den e promé buèlta. E prestashon di e tim aki ta mustra ku ta nesesario pa invertí den futbòl di damas na Kòrsou paso nan ánimo i profeshonalidat tabata tremendo. E promé partido kontra Trinidad & Tobago a kuminsá ku un bala fuerte ofer di e kiper di e partido kontrario. E promé mitar a finalisá ku skor di 1-1 miéntras den e di dos mitar e ánimo a baha di moda ku e partido kontrario a probechá di e situashon. E partido kontra di St. Vincent & Grenadines ku tabata tin komo meta pa determiná kua tim ta finalisá na di tres i na di kuater lugá, a tèrminá ku skor di 1-0. Un partido fantástiko ku tur fanátiko presente por a disfrutá di dje. Durante di e último partido aki, e selekshon di Kòrsou a demostrá di ta dominá téknika, tin dominio i posishon di e bala i tin bon komunikashon riba vèlt entre e hungadónan. Tur e kualidatnan aki a pone ku e ekipo a sali viktorioso di e último partido aki.
E resultadonan tabata lo siguiente:
Kòrsou – Trinidad & Tobago 1-4
Kòrsou – Jamaica 0-2
Kòrsou – St, Vincent & the Grenadines 1-0
Hungadónan:
- Diante Scheepers (KOR)
- Kadisha Martina (KOR)
- Kiara Snel (KOR)
- Yasmin Levens (KOR)
- Samantha Statia (KOR)
- Sullyvienne Noten (KOR)
- Shade Desir (KOR)
- Kiara Angelino (NED)
- Sterre Noordhoek (NED)
- Stephany Passial (KOR)
- Ketsiah Nahr (US)
- Jurdine Felix (BON)
- Juvainy Keller (NED)
- Lishanty Guillermo (US)
- Tihainy Nicolaas (BON)
- Tanisha Nicolaas (BON)
- Jerona Rifaela (BON)
- Danique Trenidad (BON)
Head coach: Rudsel Monte
Assistant Coach: Rovian Carolina


text:
Desde su establecimento na 2017, Fundacion Salud Mental Aruba Respaldo ta enfoca pa brinda cuido di salud mental di calidad y moderno na su clientenan. Respaldo dus ta continuamente enbusca di maneranan pa maneha su recursonan mas miho y eficiente posibel. Pa por logra e metanan di e organisacion diferente cambio tanto paden y pafo di e organisacion a y ta tumando luga. Entre otro, cantidad di clientenan cu ta wordo atendi anualmente, forma di duna servicio, colaboracion cu diferente partner y mas.
Un di e cambionan mas recien ta e paso grandi cu Respaldo a tuma den su infrastructura di tecnologia, informacion y comunicacion. Aki a uni forsa cu Aruba su proveedor mas grandi di servicionan di telecomunicacion esta Setar N.V.
Setar N.V. lo ta encarga pa monitor e infrastructura den un forma sigur y eficaz pa asina e organisacion por duna servicio di aun mas calidad y di un manera mas eficiente na tur su clientenan. Esaki ta un logro grandi pa e organisacion y sigur un momento pa celebra. Pe e motibo aki diahuebs 1 di juli den oranan di mainta representantenan di Setar N.V. y empleadonan di Respaldo a bini hunto pa celebra e colaboracion aki. Respaldo ta masha contento cu e servicio cu Setar N.V. ya caba ta brindando y ta premira un colaboracion excelente hunto.


text:
WILLEMSTAD/KRALENDIJK- Departamentu tékniko di EZ Air e siman aki a kuminsá ku un kurso pa prepará pa traha riba avionnan SAAB 2000, ku pronto lo djòin e aerolinea. E kurso ta wòrdu duná dor di e kompania Saab na Suesia.
Aktualmente, e promé avion ku lo bin abou ta na Suesia ainda, pero pronto lo bula bai Springfield na Merka, pa preparashonnan final pa wòrdu entregá na EZ Air.
E avionnan Saab 2000 por karga 50 pasahero, ku ta mas grandi ku esnan ku ta usa aktualmente, ku por karga 34 pasahero. Despues di pandemia, EZ Air ta mira un demanda ku a krese hopi den un tempu rèkort. Ku e avionnan mas grandi, por transportá mas hende riba e buelonan.
Mas spit
Tòg esei no ta e úniko motibu pa trese e Saab 2000 nan. “Aunke ta trata aki tambe di un avion de propeler, su motornan ta asina poderoso ku e ta bula ku spit di un djèt”, asina René Winkel, direktor general di e kompania ta splika. Dor di esaki, e avionnan por bula mas rápido, pero tambe mas haltu. Dor di bula mas haltu, e avion ta gasta ménos kombustibel.


text:
Cft Bonaire, Sint Eustatius i Saba (Cft BES) tin su base den e lei di Finansa entidatnan públiko Bonaire, Sint Eustatius i Saba. A base di e lei aki Cft BES ta responsabel pa konsehá gobièrnunan di e entidatnan públiko i e Minister di Asuntunan Interno i Relashonnan di Reino (Minister di BZK), i guia e kolegionan ehekutivo den e maneho diario. Cft Bonaire, Sint Eustatius i Saba ta kai bou di responsabilidat ministerial di e Minister di BZK.
E Kolegio aki ta konsistí di tres miembro: e presidente, un miembro riba proposishon di Bonaire, Sint Eustatius i Saba i un miembro riba proposishon di Hulanda.
Cft Kòrsou i Sint Maarten ta ehersé supervishon manera esaki ta reglá den e lei di konsenso di Reino di supervishon finansiero pa Kòrsou i Sint Maarten. Den e lei aki Cft Kòrsou i Sint Maarten a haña un ròl di señalá i konsehá. Cft Kòrsou i Sint Maarten ta konsistí di kuater miembro: e presidente, un miembro den akuerdo ku sentimentunan di konseho di minister di Kòrsou, un miembro den akuerdo ku sentimentunan di konseho di minister di Sint Maarten i un miembro den akuerdo ku sentimentunan di konseho di Minister di Hulanda.
E Kolegio di supervishon finansiero Aruba ta ehersé supervishon manera esaki ta reglá den e Ordenansa Nashonal di supervishon finansiero temporal di Aruba (LAft). Den e ordenansa aki CAft a haña un ròl di señalá i konsehá.
CAft ta konsistí di tres miembro: e presidente, un miembro den akuerdo ku sentimentunan di konseho di minister di Aruba i un miembro den akuerdo ku sentimentunan di konseho di Minister di Hulanda.
E tres Kolegionan aki ta haña asistensia di un sekretariado komun ku tin ofisina na Kòrsou, Sint Maarten i Aruba. E sekretario i e empleadonan ta den servisio di e Minister di Asuntunan Interno i Relashonnan di Reino.
Ray Thuis ta e sekretario di tur tres kolegio. E ta haña asistensia di konseheronan di maneho i personal di sosten. Na e momentunan aki tin 18 persona empleá na e sekretariado.


text:
Showing 145–151 of 151 results
Suspiro
Fls 7.50
Maria Diwan
Maria Diwan (1939) ta produktor i presentadó di e programa di radio Den kibrá di mardugá, ku tema literario i edukativo. Maria ta skirbi kuenta pa mucha i poesia. E ta un poeta pionero ku a ekspresá sintimentu íntimo di hende muhé den poesia. El a publiká kuenta den buki di Union Muhé Antiano (1979); poesia i kuenta den Chimichimi (1979), e tomo di poesia Suspiro (1989) i e buki di mucha Gabriela i e simianan di felisidat (1999), huntu ku Adriadne Faries i Diana Pinto.
Tres ta di mas$ 0,00 O.B Excl.
Fls 0.00
Gwendolyn Hooks
Ilustrashon di Sylvia Walker
Keisha i Valeri ta bon amiga, te dia Valeri bini ku un otro mucha! Keisha no ta kontentu. Tur hende sa ku ‘tres ta di mas!’
Tyron i Tyron (Nivel Avansá)$ 0,00 O.B Excl.
Fls 0.00
Wade Hudson
Ilustrashon di Mark Page
Tin un mucha hòmber nobo den klas i e tin mes nòmber ku Tyron! Tyron no por soportá esei! Kiko lo e hasi ?
Un dia ku papi$ 0,00 O.B Excl.
Fls 0.00
Hunga basketbòl huntu… wak un pelíkula di ninja huntu…
Kon lo bo pasa un dia ku bo papi?
Un sunchi so no ta basta$ 0,00 O.B Excl.
Fls 0.00
Lola ta drenta pa promé biaha den su kas nobo. E ta sintié pèrdí, e no ta trankil. Ma su mayornan ta mashá okupá. Awe sí un sunchi so no ta basta…
Wazo riba ròndu$ 0,00 O.B Excl.
Fls 0.00
Elis Juliana (1927) ta un kuentista famoso, un poeta konosí i un konosedó di kultura. Elis Juliana a risibí entre otro Premio Cola Debrot na 1973 i 1977, Chapi di plata na 1986 i Zilveren Anjer na 2008.
Wazo, esta Elis Juliana, a keiru rònt Kòrsou, studia hende i opservá nan den nan bida diario. Den 121 kuenta, ku humor i ironia, Wazo ta deskribí vários forma di pensa, sinti i komportá di nos hendenan i di diferente otro nashonalidat ku a biba den su bario. Wazo riba ròndu ta respirá e ambiente i e papiá ku zjeitu di añanan sesenta di siglo 20 na Kòrsou.
Yomi ke bai fèlt$ 0,00 O.B Excl.
Fls 0.00
Merly Augusta
Ilustrashon i Adriadne Faries
Yomi ta gusta hasi deporte: hunga futbòl, kore baiskel i subi fli, pero su ruman hòmber grandi Dino sí ta hañ’é muchu chikí pa bai fèlt. P’esei Yomi ta pensa un plan. Si su plan logra, e ora ei sí Dino mester bai fèlt kuné.


text:
Loke ta crea y sostene bida ta un poder, un forma, un energia cu nos no por wak ni mishi, pero si nos ta sinti y experencia su existencia den tur cos bibo y cu ta move.
Un acto di gratitud, aprecio, respet, como tambe un acto di pordon, gracia, misericordia, compasion y sirbishi tin balor spiritual, pasobra nan ta forma parti di nos bida. Nos por reconoce cu rabia, desapunto, rencor, vengansa, desgusto, tambe di salud, malesa, bida, morto y tin nan balor spiritual.
Pakiko? Pasobra nan tin e balor spiritual di e energia, di e sentimento, di e echo. Nos por y ta sinja slgo for di e experiencia y e ta crea door di e ser humano. Nada ta malo, si nos no dun’e e balor ey di ta malo. Tur loke e Creacion a crea, E’la crea bon. Ta nos tin e libertad pa cambi’e. Y toch, ni maske kiko nos haci cu n’e, su base ta keda meskos. Nada por cambia e Forsa Creador. Ta nos ta dicidi ki balor spiritual nos ta dun’e. Ta nos ta dicidi con nos ta maneh’e, dirigi’e, aplik’e y us’e.
No solamente ta forma parti di e Poder ey y tambe tin’e den nos, pero nos ta comparti’e tambe cu tur hende. Tur cos y tur hende ta sali for di e mesun Fuente. Esaki ta haci cu nos tur tin un balor spiritual inherente den nos y rond di nos.
Si nos admiti y reconoce cu tur bida tin balor spiriual y nos duna e balor spiritual aki, nos lo por biba mas den union y harmonia cu otro hende cu nos planeta y henter e universo.
Tur cos bibo ta sali y tin e Esencia, e chispa di Dios, den dje. E Spirito di Dios ta den tur cos cu ta move y tin bida. Esaki ta e balor spiritual di tur cos.
Aire, tera, candela, awa, mata y animal tin balor spiritual, mescos cu planeta y strea. Hende mes, homber y muher, y tambe nan pensamento, emocion, acto, tin balor spiritual. Asina tambe angelnan, santonan , maestronan, tin un balor spiritual. Tur cos cu tin y ta sali for di e movecion di e Spirito tin un balor spiritual, pasobra e mester tin e Spirito di e Creador, Dios, den dje pa e tin bida y sigui procrea bida.
Ora nos sinja reconoce, aprecia y balora e spirito di bida den nos mes y cada persona rond di nos y tur cos bibo y den tur loke ta yuda nos y asisti nos y ta duna nos sirbishi, nos por biba na pas y den harmonia y cu alegria y amor cu otro asina dunando balor na henter Creacion.


text:
E tarea di Outoridat di Aviashon Sivil Kòrsou (CCAA) komo un parti di Ministerio di Tráfiko, Transporte I Planifikashon Urbano ta pa promové un sektor di aviashon ku ta seif i konfiabel.
CCAA ta supervisá e sektor aviashon na Kòrsou i aeroliñanan stranhero ku ta bishita Kòrsou. E Organisashon di Aviashon Sivil Internashonal (ICAO) ta determiná un standard di seguridat global i CCAA ta realisá nan trabou segun e standard aki.
Kòrsou ta dependiente pa gran parti di konekshon di den laira i pa e motibu aki e konektividat ta hopi importante. Seguridat di aviashon ta un di prioridat pa Ministerio di Tráfiko, Transporte i Planifikashon Urbano, pero konfiansa i aksesibilidat di e konekshon den laira tambe ta di gran interes pa prosperidat i desaroyo di e pais.
E kresementu den futuro di aviashon ta pone un preshon haltu riba esun ku ta kontrolá e sektor i pa e motibu aki CCAA ta invertí den personal i rekursonan. Solamente ku un sistema internashonal di vigilansia, ku ta kumpli ku e ‘international standards sector’ aviashon di Kòrsou por desaroyá ma mihó i asina Kòrsou lo keda un isla kaminda turista ta gusta bishita i e invershonnan lo oumentá.
Den próksimo añanan, CCAA lo sigui desaroyá i bira un organisashon ku ta riba nivel internashonal. E koperashon den Reino ta nifiká ku e interkambio mutuo di konosementu i eksperensia por keda garantisá un forma duradero.
Drenta den kontakto:
Telefon: +5999 839-3319
Adres: Kaya Afido z/n, Seru di Mahuma
Email: civilair@gobiernu.cw
Website: www.ccaa.cw


text:
- curom
- »
- news & video
- »
- CHATA ta selebrá komienso di aña huntu ku sektor di Turismo I ta rekonosé sr. Hugo Clarinda pa su tremendo kontribushon na e sektor
CHATA ta selebrá komienso di aña huntu ku sektor di Turismo I ta rekonosé sr. Hugo Clarinda pa su tremendo kontribushon na e sektor
CHATA su evento di komienso di aña tabata un
eksploshon di kolo, arte, kuminda sukulento i un ambiente positivo. Ku e obra di arte di nos artista
lokal Francis Sling komo background, un demostrashon di pintamentu dor di Serena’s Art Factory,
bendedónan di arte lokal i kuminda prepará pa e tim kulinario di Kòrsou, CHATA ke enfatisá e
importansia di nos herensia lokal, arte, kultura i talento pa sigui krese I desaroyá nos Turismo.
“Meskos ku awe nos selebrashon ta un kolaborashon di talento di diferente persona lokal i
internashonal asina nos mester uni nos talento i rekurso pa asina sigui krese nos industria” sigun
Miles Mercera, Presidente i CEO di CHATA.
Den un ambiente ameno ku invitadonan manera profeshonalnan den e sektor di turismo, ministernan
konserní i invershonistanan, CHATA a selebrá komienso di aña dia 7 di febrüari na Keizershof.
Durante di e evento CHATA a kompartí su metanan ku e ta aspirá pa logra den 2019. Ademas
CHATA a tuma e oportunidat pa lansa su revista, i tambe rekonosé sr. Hugo Clarinda pa su
kontribushon na e sektor di turismo.
Miles Mercera a dirigí su mes na membresia den su speech kaminda e la papia tokante di e potensial
inmenso di nos destinashon. Miles ta argumentá ku aktualmente Kòrsou ta eksplotando solamente
30% di su kapasidat total. Djis imaginabo si nos pone nos talento i rekursonan huntu i nos eksplotá un
5% adishonal di nos potensial i alkansá un kresementu di 40.000 turista pa aña. Esaki lo trese un spin
off inmenso di 100 mion dollar adishonal den nos ekonomia. Miles ta kontinuá bisando ku Kòrsou tin
hopi espasio pa kresementu pa sigui desaroyá e industria. Ainda nos tin hopi propiedat úniko ku nos
por desaroyá, un sektor di transporte kla pa sigui desaroyá i abilidat pa krea hopi kupo di trabou pa
nos komunidat lokal. Esaki nos por alkansá solamente si nos komo komunidat pone e sektor di
Turismo komo prioridat den kada desishon ku nos tuma.
CHATA a lansa su revista, InCuracao, ku ta eksklusivamente disponibel den tur akomodashon ku ta
miembro di CHATA. E revista, produsí pa Fortres Interactive, kende ta miembro di CHATA, ta un
kompilashon di eksperensianan úniko pa diferente tipo di turista, variando for di esnan ku ta gusta
kultura, kuminda pero tambe pa aventureronan.
Ademas, CHATA a selebrá un di nos profeshonalnan den industria kende a dediká su mes ku fervor
pa kresementu di nos sektor; sr. Hugo Clarinda, Direktor Interino di ofisina di Turismo di Kòrsou. E
aña aki sr. Hugo ta selebrá 16 aña trahando den sektor di Turismo. El a kuminsá su karera na CTB na
22 di sèptèmber 2003 komo Sr. Management Assistant. Despues el a fungi komo Direktor Interino di
CTB; un funshon ku el a ehersé pa 5 aña. CHATA i su miembronan ta ekstremadamente gradesido pa
e tremendo kontribushon di sr. Hugo na desaroyo di nos industria di turismo den e añanan tras di
lomba. For di e kresementu den kantidat di turista di estadia ku nos a konosé bou di su liderazgo te na
e kresementu den buelonan for di diferente merkado. Na nòmber di sektor kompletu CHATA ta
gradisí sr. Hugo pa su trabou duru i ta ansioso pa sigui traha kun’e den su funshon nobo na CTB.
CHATA ta wak bèk riba un evento eksitoso,ku speransa pa futuro i ta enkurashá komunidat kompletu
pa bini i keda huntu pa asina nos hasi 2019 mas eksitoso posibel.


text:
Willemstad- Bakunashon ta kritiko den e bataya di Covid-19 i e úniko manera pa gana e guera aki ta si mas tantu hende posibel bakuná pa asina yega e asina yama “herd immunity”. Ta importante pa bakuná mas hende mas lihé posibel pa motibu ku bakunashon ta yuda protehá un persona promé ku e keda eksponé na e vírùs i tambe ta baha e rísiko di e vírùs pa forma variante nobo.
E meta prinsipal na mundu ta pa stòp e profilashon di Covid-19, esaki tambe lo yuda pa e vírùs tin ménos variante. Aktualmente e medidanan prinsipal pa ku esaki ta: laba man frekuentemente, bisti tapa boka, distansia sosial, bon ventilashon i evitá aglomerashon.
Tur vírùs, inklui SARS-CoV-2, e vírus ku ta kousa Covid-19 ta evolushoná ku tempu. Ora un vírùs repliká òf dupliká su mes, e por kambia di struktura. Esaki ta un fenómeno normal. E kambionan aki den e vírùs ta loke sientífikonan ta yama “mutashon”. Un vírùs ku un òf mas mutashon ta wòrdu konsiderá komo un variante di e vírùs original.
E motibu ku un vírùs ta kambia pa un variante nobo ta pa su chèns pa sobrebibí bira mas grandi. Ora ku un vírùs ta sirkulá den un populashon grandi kaminda e por kousa hopi infekshon, e chèns pa e vírùs mutua tambe ta krese. Mas oportunidat un vírùs haña pa profilá su mes, mas oportunidat e tin pa krea mas variante. No ta tur mutashon den un vírùs tin un efekto riba e grado di infekshon di e vírùs. Esaki ta e kaso tambe ku Covid-19. Tin diferente variante konosí mundialmente ku karakterístikanan diferente for di otro. Un ehèmpel ta e vershon britániko ku a kousa hopi infekshon lokal, esaki ta konosí pa ta mas kontagioso ku e vershon original. Tambe tin otro vershonnan di SARS-CoV-2 ku ta pone ku bo ta haña síntomanan mas òf ménos severo ku e vershon original.
Awor ku tin un bakuna kontra di e vírùs di Covid-19, hopi hende ta kuestioná e efektividat di e bakuna riba e diferente variantenan ku SARS-CoV-2 a bin ta konosé. E organisashon di salubridat mundial (WHO) ta informá ku maske e bakuna ta trahá pa e vershon original di e vírùs, e bakuna no ta kompletamente inefektivo kontra e variantenan ku ta sirkulá rònt mundu. E argumento tras di esaki ta ku e bakunanan ku a ser aprobá ta provoká nos sistema imunológiko pa traha un variedat di antikuerpo i sélulanan pa kombatí e vírùs. Ademas, si akaso un di e bakunanan aprobá resultá di ta inefektivo kontra un òf mas variante, ta posibel pa sientífikonan kambia e komposishon di e bakuna pa e protehá kontra e variantenan nobo.
Pa esaki sientífikonan i dòkternan mundial i lokal ta pidi pa tur hende bakuná. E pensamentu pa no bakuná pasó tin diferente variante ta sirkulá no mester pone hende den duda. Echo ta ku bakunashon ta kritiko den e bataya di Covid-19, i e úniko manera pa gana e guera aki ta si mas tantu hende posibel bakuná pa asina yega e asina yama “herd immunity”. Diferente otro epidemia i pandemia a keda kombatí den historia pa medio di bakuna, Covid-19 no ta un motibu pa duda den e kapasidat i método di sientífikonan ku tin siglonan ta hasi esaki eksitosamente.


text:
KRALENDIJK—Erica Mercera durante entrega plaka mérito na deportistanan di 2019, el a konta kon Steven D. Littman (q.e.p.d.)a yega Boneiru. Ta e persona kende sèmper a kontribuí pa e rekonosementu di e programa organisá pa Erica.”Steven a nase na Philadelphia, Pa na 1944, 3 di òktober. Steven i e esposa Esther Littman sèmper tabata konsiderá komo miembro adorá na komunidat di Boneiru. Nan a yega Boneiru komo un pareha hóben, resien kasa, muchanan chikí, harma solamente ku soñonan pa kuminsá un bida nobo i pa hasi loke nan tabata stima.
Komo un Merikano den añanan 60, Steven a sali pa deskubrí ku amigunan e islanan presioso di e laman Karibe. Su amor pa kosnan bunita i e kuriosidat pa kon yega na kalidat di trabou, E kuriosidat di sa mas di e piedranan presioso. Steven su defuntu Tata tabata kontentu ku e desishon di bai studia na California. Despues di a kumpli ku esaki i risibí diploma, e skol mes a hink’é den kontakto ku Charles Fuhrman, awor defuntu, kende e tempu aya tabata di “Spritzer and Fuhrman ”, e temporada aya 33 filial,” Erica a menshoná. El a sigui konta:”Esther tambe tabatin e deseo pa deskubrí mundu. Despues di tres siman riba un barku for di Hulanda, e la yega St. Maarten na 1966. E tabata yùfrou di skol i tabatin gana den un bida nobo den un klima kayente. Hopi mucha tabata papia solamente ingles, crole i su trabou tabata pa siña nan papia i skirbi hulandes, sinembargo promé ingles riba nivel.
Steven su fishi i manera di biba tabata loke ku e a spera. Un negoshi ku tin un bon puesto den un kompania grandi ku hopi bishitante i klientenan fiel. Porfin S&F a ofresé Steven un trabou na Head Qurters na Kòrsou, Boneiru a kai bou di posishon di Steven, pa loke ku ta trata S&F i mesora e la kai stima ku e isla su ritmo. Steven a yega di bisa “Charles Fuhrman” :si bo laga S&F bai, ami ta deseá di kuminsá un negoshi dimi mes na Boneiru. Despues ku nan yu a nase, nan a move pa Boneiru na 1979. Esther a kuminsá trabou komo yùfrou di skol i Steven tabata tira bista riba e yunan. Mientrastantu e tabata trahando un plan pa kuminsá un negoshi. Su vishon tabata kla pa krese despues di dos aña.
Steven i Esther ta habri porta di nan negoshi na 1981, 4 di yüli pegá ku pòstkantor. Nan no por a yena merkansia kompletu den e tienda, debí ku no tabatin fondo sufisiente. Komunidat tabata chikitu pa kumpra hopi prenda. Loke a hasi e diferensia entre Littman i otro tiendanan ku ta bende oro, solamente e tabata drecha oro. E parti di drecha oro a bira e fundeshi di éksito pa nan tienda.
Tur loke ku no por a drecha aki nan Bonaire, e tabata bai pa defuntu Jules Heit, i sobra tabata manda Merka, kaminda ku defuntu Marshall Littman tabata drecha nan ku su eksperensia. Awor establesé na Boneiru Steven tabata kana ku su yu den Wilhelmina Park i momentu un turista drenta e tienda, e ta kore bai ku yu na man pa atendé e turista.
Bida tabata dushi sinembargo negoshi no tabata hopi. Marshall a puntra Steven dikon bo no ta bai Merka, no tin nada na Boneiru, ku no ta solamente kabritu ta kana bai bin den kaya. Steven reakshoná i bis’é:Boneiru ta e lugá apropiá pa desaroyá mi personalidat i e lugá perfekto pa lanta mi famia.
Na 1986 e famia Littman ta kumpra e edifisio históriko den sentro di suidat, alrededor di Kaya Grandi serka famia Newton. Nan a pone un kondishon i Steven sèmper a mantené loke nan a pidi. Kara di e edifisio mester keda manera e ta. Un momento orguyoso a yega na 1999 Kaminda Littman’s a keda skohe pa representá e marka renombrá di oloshi Rolex na Boneiru, e tempu aya formando parti di antia Hulandes,”Erica a menshoná.


text:
KOMUNIKADO DI KUERPO POLISIAL KÒRSOU: Aksidente di tráfiko na Aqua Sol (ku video di 3 angulo)
KOMUNIKADO DI PRENSA 119 / 2021
22 di mart 2021
Aksidente di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaluna 22 di mart 2021, alrededor di 11.32’or Sentral di Polis a risibí informashon di un
aksidente ku a tuma lugá na un minimarket riba Kaya Wlademier Coco Balentien.
Na yegada di un unidat polisial na e sitio nan a topa ku un pikòp para den e entrada di e
minimarket i tabatin personanan heridá.
For di un investigashon ku polis a hasi na e sitio a resultá ku un hòmber ku tin un pia di
goma, a kore subi lugá di parker di e establesimentu i no por a primi brek di e pikòp i esaki a
kore drenta den e establesimentu. Dor di e akto aki seis studiante i dos adulto a resultá
heridá. Ambulans a transportá dos studiante pa departamentu di emergensia di C.M.C. i
sobra heridonan a keda tratá na e sitio mes.
Departamentu di Tráfiko ta kontinuá ku e investigashon.


text:
Gradiciendo pueblo pa e tremendo sosten
Fundacion Famia Planea cu celebracion di 41 aña
ORANJESTAD, Aruba 23 di november 2011 –
Famia Planea ta conmemora su di 41 aniversario riba 24 november 2011.
Famia Planea a caba di lansa su campaña “I love my Body 2012”, e campaña ta pa e temporada di carnaval pa conscientisa hobennan pa stima y balora nan mes. Durante e campaña Famia Planea hunto cu su partner nan lo organisa diferente charla educativo na scolnan basico y secundario.
A funda Fundacion pa Promove Paternidad Responsabel, nomber oficial di Famia Planea, riba dia 24 di november 1970 bou di e leynan di Antiya Hulandes. Y dia 1 di juli 1971, e fundacion a cuminsa opera oficialmente fo’i su prome oficina situa na San Nicolas. Aki e director y dos miembro di staff tabata tene contacto cu e dokternan pa asina compila data y provee anticonceptivo. Desde e tempo ey tambe a cuminsa supervisa e programa educacional y ora tabata necesario, e miembronan tabata bishita diferente cas.
E meta principal di e fundacion ta pa promove e ideanan di paternidad responsabel den tur sentido di palabra. Pero teniendo na cuenta principalmente e norma – y balornan, cultura y religion di su comunidad.
Na principio tabata pone hopi atencion riba planeamento di famia, e uzo y distribucion di anticonceptivo. Despues a mira e necesidad enorme pa pone enfasis riba facilita informacion y brinda mas educacion riba e tereno di sexualidad. Den pasado, e mayoria di miembro tabata hende muher, compara cu e hende hombernan.
Mester remarca cu tur e dokternan na Aruba, tabata traha hunto cu Famia Planea riba un base boluntario, brindando e miembronan di Famia Planea un reduccion den prijs. E fundacion na su turno, tabata provee nan cu e anticonceptivonan cu e dokternan tabata prescribi.
E ginecologonan, den e tempo ey tabatin solamente 2 y e 3 ciruhanonan, tambe tabata coopera cu e fundacion y tabata brinda nan servicio na e clientenan di Famia Planea y tur na un prijs reduci.
.
Durante traspaso di aña, Famia Planea a pasa den diferente cambio, p.e. cambio di e directornan, cambio di e miembronan di staff, cambio di e miembronan di directiva, mas hende homber ta birando miembro y sin duda … e cambionan di edificio. Un di e cambionan mas grandi ta, e mudamento di e oficina principal di San Nicolas pa Oranjestad. Den luna di juli 2009 a muda pa Oranjestad, mirando cu e cantidad di miembronan a aumenta barbaramente na Oranjestad, specialmente entre e hobennan, door di e enfasis poni riba embaraso hubenil.
Durante aña 2010, Famia Planea a celebra su 40 aña di existencia cu e pueblo di Aruba en grande, unda cu tur luna tabatin diferente actividad realisa pa henter famia bini hunto y pasa un rato agradabel y alabes haya mas informacion tocante e topiconan actual. Pa conmemora e 40 aña di existencia, a lansa un buki pa nos hobennan di Aruba. E buki aki ta un buki literario na Papiamento skirbi pa e famoso autor señora Desiree Correa y financia pa Aruba Way Foundation. E storia ta tocante sex y auto-estima pa nos hobennan di 12 aña bay ariba. Di e forma aki Famia Planea a clausura su celebracion di 40 aniversario.
Fundacion Famia Planea kier duna un palabra di danki na henter e comunidad di Aruba, pa e tremendo sosten ricibi durante e 41 añanan tra’i lomba y alabes invita un y tur pa sigui haci uzo di nos servicionan pa hunto nos forma un comunidad di paternidad y maternidad responsabel.
Staff & Bestuur di Famia Planea.


text:
Prome Minister Evelyn Wever – Croes META DI E-GOVERNMENT TA PA MEHORA CALIDAD DI BIDA DI CIUDADANONAN
Prome Minister Evelyn Wever – Croes
META DI E-GOVERNMENT TA PA MEHORA CALIDAD DI BIDA DI CIUDADANONAN
ORANJESTAD – Un aspecto hopi importante cu ta encera innovacion ta e digitalisacion di procesonan, e-government. Premier Evelyn Wever – Croes a duna di conoce cu tin un plan di e-government aproba traha conhuntamente cu stakeholders. Actualmente ta bezig cu proyecto piloto y algun departamento ya ta draai caba den e-government. Unabes cu e proyecto piloto ta cla, ta bay mira kico tabata e exitonan y kico mester wordo cambia pa despues por acapara mas departamento den dje.
Prome Minister a expresa cu e-government ta e weso di lomba / columna central di Gobierno su sistemanan di IT. Na momento cu departamentonan conecta na dje, por intercambia informacion cu otro si permiti esaki.
Por ehempel: Censo ta registra un persona cu a bin biba Aruba of cu a caba di nace. Mesora e informacion cu ta necesario ta bay na departamento di impuesto, indicando cu tin un persona nobo na Aruba cu potencialmente tincu paga impuesto. No ta tur informacion personal di e persona ta wordo manda, solamente locual cu ta necesario. Mescos cu ora cu un persona fayece. Bo ta registre un caminda y tur e sistemanan cu mester haya sa di dje, ta ricibi e informacion. Eorey e familiar of esun encarga, no mester bay meld esaki diferente caminda.
Duracion
E proyecto di e-government por bay mes liher of mes pocopoco cu fondonan cu tin disponibel pe, Prome Minster a splica. Mas fondo tin, mas lihe e por bay.
Aworaki ta den e ultimo momentonan di un ‘bidding’, unda cu a introduci e proyecto na Union Europeo pa por logra haya e fondonan necesario.
Sinembargo ya por mira resultadonan den e prome 100 dianan di Gobierno. Comunidad por a experiencia cu na Departamento di Asuntonan Economico, e proceso pa aplica pa permisonan a wordo digitalisa y no mester bay eynan mas y e aplicacion por tuma luga online.
Tambe na Departamento di Infrastructura (DIP), e proceso pa pidi un tereno tambe a bira digital.
Prome Minister a splica cu importante den e sistemanan aki ta cu e ta bisabo si bo aplicacion ta completo si of no. Den pasado diferente persona a kere cu nan a haci un aplicacion, pero si e no tabata completo e no ta wordo atendi. Contrario na esey, cu e sistema di awo bo ta ricibi ‘check mark’ si tur cos ta completo y eorey bo por sa cu e peticion ta den bon caminda.
Esakinan ta ehemepel di algun departamento, unda cu por mira a traves di proyectonan chikito di digitalisacion con esaki ta funciona.
Meta
‘E-government no ta solamente un proyecto di digitalisacion, e meta di e-government ta pa mehora calidad di bida. Imaginabo si nos cada un conta cuanto minuut of ora ta dedica na paga coriente, awa, number di auto, bay Censo y otro departamentonan di gobierno. Awo cu digitalisacion den departamentonan imaginabo cuanto tempo bo ta scapa door cu por hacie online. E tempo ey bo por dedica na famia of na otro cosnan.’
Pa conclui,Prome Minister a bisa cu den e proyecto di e-government a tene cuenta tambe cu esnan cu pa un of otro motibo no por ehecuta un proceso online, sea ta pa falta di computer of cu no por traha cu computer. Pa e grupo aki semper lo tin un loket caminda cu lo ofrece servicio personal te ora cu ya no ta necesario.


text:
48 Salon di beyesa y Spa lo participa na Viva La Donna Day 2015
Mary Joan Foundation cu charla pa e estilistanan
E aña aki lo ta di ocho biaha cu Viva La Donna Day ta wordo organisa aki na Aruba. E ta un dia caminda
diferente Spa y Beauty Salon ta regala tratamento gratis na esnan cu tin of cu a sobrevivi cancer. E
actividad bunita aki no lo tabata posibel sin e donacion di 48 salon di beyesa/spa ni tur e estilistanan
kende cu amor y dedicacion ta hasi e dia aki uno inolvidabel pa tur cu ta participa. Pa bisa nan danki
pero tambe pa duna nan informacion Mary Joan Foundation a organisa un anochi di informacion
caminda tur presente por a haya sa mas over di cancer na pecho. Nos como fundacion ta sondia
diferente manera cu por sigi concientisa nos comunidad cu detecta cancer di pecho na tempo por salba
bo bida. Pa es motibo a oganisa e charla aki ya cu nos hende muher frecuentemente ta bai un salon y aki
e estilistanan por yuda den concientisa awor cu nan tin mas informacion di e malesa aki.
Mary Joan Foundation kier cuminsa gradici tur esnan cu diaranson awor 20 di mei lo hasi e dia aki uno
special pa esnan cu tin cancer. Danki pa e contribucion y colaboracion pa hasi e evento aki uno exitoso
como tambe bondadoso.


text:
WILLEMSTAD – E hóben hungadó Yu di Kòrsou Sunayro Martina a firma ayera un kontrakt ku New York Yankees. Mas detaye no ta konosí ainda.
Martina a nase na Hulanda i a muda pa Kòrsou huntu ku su mayornan na aña 2014. E ora ei numa el a kuminsá hunga beisbòl na Montaña Abou serka entrenadó Sixto Laker.
Kuater aña despues, na 2018, Martina a kuminsá picha i na 2020 el a haña atmishon pa drenta pre-talent Academy di Henry Martinez, HMA.
Durante un kampeonato na Colombia Martina a sa di hasi impreshon riba skoutnan internashonal i a muda pa Repúblika Dominikana pa seis luna.
Ora el a regresá bèk Martina tabata hunga serka e hóbennan di Firebirds Kòrsou i na aprel el a logra un akuerdo ku New York Yankees.


text:
Schrikkeljaar
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un schrikkeljaar (tambe aña bisiesto na Aruba} ta un aña kalendario ku 366 dia en bes di 365. E dia ekstra, e asina yama "schrikkeldag", ta kai den kalènder gregoriano riba dia 29 di febrüari i ta presenta na momento ku e aña por wordu dividi dor di kuater nèt, pero no dor di shen, a no ser ku e aña por wordu dividi dor di kuatershen nèt. Aña 2020 tabata un schrikkeljaar. Meskos ta konta pa e añanan 2004, 2008, 2012 i 2016 (tur dividibel pa 4, pero no pa 100). Tambe 1600 (dividibel pa 400) tabata un schrikkeljaar. Añanan 1700, 1800 i 1900 no tabata schrikkeljaar (nan ta dividibel pa 100, sinembargo no pa 400) manera si tabata e kaso ku aña 2000.
E schrikkeldag ta un korekshon kada kuater aña komo ku un aña kalenderio di 365 dia tin 6 ora menos ku e aña tropikal. E dia ekstra ta evita pa e diferente temporada (lente, zomer, herfst i invierno), ku ta mara na e aña tropikal, kuminsa hala.


text:
Aruba ta haciendo tur esfuerso pa por combati labamento di placa y financiamento terorismo. Esaki ta un di e metanan di Financial Action Taskforce (FATF). FATF ta un organisacion internacional di gobiernonan di diferente pais cu ta desaroya lineanan di maneho pa combati labamento di placa y financiamento di terorismo. FATF regularmente ta controla si paisnan ta cumpli cu e reglanan aki. Aruba ta miembro di e Caribbean Financial Action Task Force (CFATF) y tambe miembro di Financial Action Task Force (FATF) hunto cu Hulanda.
Como Minister President di Aruba, Premier Evelyn Wever-Croes ta presidi e AML/CFT Stuurgroep. Esaki ta e comision cu mester percura pa cumplimento di e reglanan. Si Aruba no cumpli, Aruba por wordo poni riba lista preto y esaki por tin como consecuencia cu inversionistanan di paisnan grandi no por inverti den pais Aruba y tampoco lo haya cooperacion mas di otro paisnan. Esaki Aruba kier evita mas tanto posibel. Tampoco kier labamento di placa na Aruba. Por lo tanto ta tuma e trabounan den comision cu hopi seriedad.
Aruba mester a wordo evalua na 2020. Sinembargo door di e situacion di Covid-19 cu a surgi aña pasa, e evaluacion lo tuma luga e aña aki door di un “assessment team” cu lo bin Aruba fin di augustus pa dos siman pa ‘on-site’ papia y intrevista diferente stakeholder manera p.e. Banco Central di Aruba, OM, MOT, KPA, NCTVI, Aduana y DWJZ.
Como Presidente di e AML/CFT Stuurgroep, Prome Minister a duna instruccion pa laga haci un “National Risk Assessment” riba tereno di labamento di placa y financiamento di terorismo. Un analisis con grandi e riesgonan ta riba nivel nacional.
Na oktober 2018 a inicia e processo di un National Risk Assessment (NRA) cu participation di mas di 80 experto for di sector priva y sector publico na Aruba cu ayudo di Worldbank. E processo pa compila e National Risk Assessment a dura 18 luna largo cu hopi informacion valioso y datanan.
Prome Minister dia 21 februari a aproba e rapportnan riba labamento di placa. E “summary report” ta publico riba website di Gobierno pa tur hende por download y les’e.
E conclusion di e NRA riba tereno di labamento di placa a resulta den un score di Medium-High, door di Aruba su posicion den Caribe, su infrastructura pero tambe door di nos sector financiero. Pa mas detailles ta referi na e “summary report”.
Un NRA riba labamento di placa y financiamento di terorismo ta masha importante pa nos evaluacion door di CFATF cu lo tuma luga fin di augustus di e aña aki. Den e inventarisacion a sali dilanti algun acto penal cu ta di menasa pa Aruba. Aruba lo bay enfoca mas fuerte pa combati esakinan. E menasanan ta entre otro, traficacion di droga, contrabanda/transportacion di placa cash, corupcion, soborno, banco ilegal/underground banking. A base di e NRA hopi medida a wordo implementa caba door di diferente stakeholder pa combati tur esakinan. Gobierno di Aruba lo laga traha un documento di strategia (AML/CFT Strategy rapport) pa frena e risiconan mas grandi cu e raportage riba labamento di placa a constata pa futuro tambe.
“Den nomber di Gobierno y tambe como president di e AML/CFT stuurgroep, mi kier a bisa danki na tur persona di sector publico y sector priva cu a duna nan contribucion na e raportage. Un danki special ta bay pa señora Kiki van der Werf di CBA y Sasha Behari di MOT kendenan tawata encarga cu coordinacion di e raportage”, Prome Minister Evelyn Wever-Croes a duna di conoce.
Prome Minister ta haci invitacion na prensa y tur esnan interesa pa bay riba e website Gobierno.aw pa lesa e “Summary Report” cu Gobierno di Aruba a publica cumpliendo asina cu tur transparencia y combatiendo criminalidad y labamento di placa na Aruba.


text:
Migrashon di Korsou pa Riohacha na siglo XIX: ehempel di famianan Danies, Pinedo i Weeber
Seri di Herensia Kultural
Península di Guajira ta e teritorio mas na parti sur di Colombia, na frontera ku Zulia, Venezuela. Su kapital Riohacha, for di siglo XVI tabata sentro di eksplotashon di negoshi di pèrla di empresarionan di Andalucía, i base di operashonnan militar di e régimen spañó kontra indígenanan ku a resistí konkista di nan teritorio. E aborígennan, wayuu, yamá na spañó ‘goajiros’ for di siglo XVIII a forma mediante fushon di vários tribu, i nan ta papia wayuunaiki, lenga di famia Arawak; nan ta wardadó di karné i piskadó, di un struktura sosial ‘matrilineal’ (e muhé ta sentral) i nan ta biba na media i alta guajira.
Na siglo XIX Kòrsou tabata e sosio komersial mas importante di Riohacha. E tabata suministrá alimento, likor, material di konstrukshon, muebel, tela i bistí hecho, i tabata atkirí na su turno kòfi, kakou, fruta, palu, baka i kabritu, i produktonan di reeksportashon manera palu di Brazil, dividivi i kueru. E komersio tabata tuma lugá legalmente via haf di Riohacha i di kontrabanda na e playanan pegá ku e siudat.
E otro merkado na e península di Guajira tabata e komersio ku e indígenanan wayuu, kendenan no tabata rekonosé e legislashon duanero nashonal. E transakshonnan tabata tuma lugá na e hafnan natural manera Bahía Tucacas, Puerto Estrella, Bahía Honda i Carrizal. Ku kambio òf ku pago na oro, wayuunan tabata ofresé baka, kabritu, kueru, dividivi, palu di Brazil i pèrla, i nan tabata atkirí suku, manteka, hariña, tela, hilu, arma, munishon i likor.
Na ora ku e proseso di independensia a konsolidá na Colombia, Simón Bolívar a kumpli ku e promesa di duna strañeronan pèrmit pa bin residensiá na e pais. Algun famia hudiu manera famianan Pinedo i Alvarez Correa, ku for di siglo XVIII tabatin e tradishon di interkambio komersial ku Riohacha i ku wayuunan, a bin establesé na tera firme for di e promé dékada di 1830.
E inmigrantenan ku a yega di Kòrsou tabata distinguí nan pa e diversidat étniko i kultural. Tabatin hudiu i katóliko, algun ku kapital di invershon, i otronan ku a kuminsá sin nada. Entre esnan ku a yega tabatin soltero, kasá i viudo. Nan asendensia familiar por tabata hulandes, franses, aleman, portugues o spañó, pero nan tabata koinsidí den un punto: nan vokashon pa komersio.
Nicolás, por ehèmpel, e promé di famia Danies, a nase na Kòrsou meskos ku su tata Gerard Danies, di asendensia franses, miéntras su mama Catalina Palm, tambe oriundo di e isla ta di asendensia sueko. Nicolás Danies a kasa ku Margarita Keneri, i resien kasá nan a yega Colombia kaminda nan yunan a nase.
Danies ta konsiderá e promé mionario di kosta di Caribe Colombiano. E tabata e promé ‘prestamista di Riohacha’, es desir, ‘banko di e siudat’, den un époka ku no tabata konosé establesimentu finansiero. E tabata ademas, e mayor eksportadó di palu di Brasil pa Inglatera. E kapital ku el a akumulá tabata asina grandi ku el a fia ‘Estado Colombiano’ plaka, i estado mester a pag’é ku edifisionan ofisial, entre nan un residensia di vireinan, ku despues a bin haña e nòmber di Palacio Liévano, sede awendia di ‘Alcaldía de Bogotá’.
Debí na su poder ekonómiko, su yu muhénan a kasa ku miembro di élite ekonómiko i intelektual di e pais, ingeniero, profesor, komersiante, vise-kònsul i militar. Nan a bai biba na Kòrsou, Cartagena i Bogotá, miéntras ku e yu hòmbernan a keda Riohacha trahando ku nan tata.
Pinedonan, tabata hudiu sefardí, komersiante ku tabata mantené negoshi ku Guajira di hopi tempu atras. Nan tabata kumpra i bende barku, importá merkansia. Eksportá fruta di e pais i fia hende plaka. E patriarka tabata Gabriel Pinedo kasá na Kòrsou ku Juliet De Valle; kuater di nan dies yunan a bai establesé na Riohacha i a laga hopi desendensia na e pais, Abraham, Elí, Moisés, Samuel i Morris. Ta e tronkon familiar akí a produsí Pinedo-nan di Riohacha, Santa Marta, Barranquilla, Cartagena, Bogotá i Cali.
Durante vários dékada, e famia tabatin ku eksklusividat, representashon konsular hulandes na Riohacha, Abraham Pinedo, visekònsùl na 1856, Elí Pinedo Jr., na 1860 i Jacob Pinedo Jr. na 1871. Entre su miembronan mas destaká tin Isaac Pinedo, kende a finansiá konstrukshon di e waf di Riohacha na 1848 i Samuel Pinedo kende na 1877 a proponé i finansiá kanalisashon di e riu Calancala pa hib’é te na e límitenan di Riohacha, i solushoná asina, e problema di suministro di awa, di kua e siudat tabata sufri.
Famia Weeber a bai biba na Riohacha den e di dos mitar di siglo XIX. Suerte i aventura a marka yegada di e promé miembro, esta Johannes Weeber. E tabata biahando rumbo pa Hamburg, ora su barku a kuminsá hasi awa serka di Colombia, pero nan a logra yega Riohacha promé ku e barku a noufragá. El a yega soltero i na e lugá akí el a sera vários union matrimonial, promé ku e indígena Mauricia Epieyu na Puerto Estrella i hopi aña despues el a kasa ku Dominga Gnecco na Riohacha. Su rumannan Carlos i León ta hasi meskos ku dos ruman muhé Pinedo, Dilia i Clara. Weeber-nan ta kumpra barku i nan ta subi komo e komersiantenan mas poderoso di Riohacha na fin di siglo XIX. Su desendientenan nos ta topa na Guajira, Santa Marta, Barranquilla i Bogotá.
Sprockel, Van Leenden, Van Grieken, Curiel, Henríquez, Correa, Pereira, Cohen, Salas y Rois ta algun di e medio sentenar di fam ku a pisa tera aki for di Kòrsou.
Riohacha i Willemstad ta dos ruman bieu, uní pa e nesesidat mutuo di aislamentu na siglo XIX i separá pa modernidat di siglo XX.
Fredy González Zubiría investigadó kultural y dramaturgo, oriundo di Guajira, Colombia. E teksto aki riba ta parti di e buki ‘Cultura y Sociedad Criolla de La Guajira’, e di dos edishon ampliá, lo ta lansá òktober próksimo.
Teksto i potret: Fredy Gonzalez Zubiria, Colombia


text:
ORANJESTAD, Aruba: Diasabra ultimo Paseo Herencia tabatin e honor di devela riba nan Wall of Rising Stars un hoben talentoso mas cu ta Ethan Westera. Ethan Westera a nace na Aruba na aña 1997 y a cuminsa haci e deporte di windsurfing na e edad di 7 aña. Na 2008 el a haya e oportunidad pa participa na Aruba HI-Winds y a logra e titulo di tercer luga Slalom bou di 12 aña. Minister di Salud Publico, Cuido di Nos Grandinan y Deporte, Dr. Carlos “Alex” Schwengle tambe a duna un discurso y felicita Ethan y bis’e con orguyoso e ta di dje.
Na e mes un aña aki Ethan Westera a logra competi den Circuit Brasileiro unda cu el a gana e titulo maximo di prome luga den categoria di 12 aña bay abou. Esaki tabata dijs e comienso di un pasion pa e sport di Windsurfing. Na 2016 Ethan Westera a gana e titulo di PWA Youth Slalom World Champion y e aña aki el a gana IFCA Elite Slalom World Champion. Ta di admira cu Ethan Westera su dedicasion na su deporte a lag’e gana mas cu 30 titulo desde cu el a cuminsa practica su deporte.
Diasabra den presencia di famia y amigonan, Valerie Pietersz General Manager a yama e publico presente un bon bini y a splica con a yega na pone Ethan Westera riba Paseo Herencia su Wall of Rising Stars. Mama di Ethan Westera, Samantha Westera, a cuminsa conta con windsurfing a cuminsa como un hobby y poco, poco bira un deporte cu Ethan Westera kier a bira un professional aden. Durante e ceremonia tambe a entrega e premio di e “Challenge Cup” na Carmen Geelkens. Tur aña ta entrega e “Challenge Cup” na e athleta local cu a mehora mas den su deporte. Minister Swengle a invita tur hende pa bay na e Wall of Rising Stars y asina a devela Ethan su potret. Minister Schwengle y Pasea Herencia un biaha mas kier a felicita y desea Ethan hopi exito den su futuro retonan y pa e sigui ta un ehempel pa e otro hoben nan.


text:
ORANJESTAD - Tur cos ta cla pa e segundo edicion di e festival di cine di Playa. E aña aki fundacion CINEARUBA a prepara un progama amplio yena cu tayernan, masterclassnan, peliculanan y sesionnan di network. E festival di cine lo tuma luga durante e vacacion escolar di october cuminsando riba diahuebs 6 di october te cu diadomingo 9 di october na Ateliers ’89 situa na dominicanessenstraat 34, net schuin tegenover di Maria College Mavo. Tur e peliculanan cu ta participando e aña aki den Playa Film Festival a pasa door di un evaluacion prome cu nan a bira e seleccion oficial. Un proceso cu a inicia riba 28 di januari di e aña aki pa medio di un ‘film submission’ unda cu a cuminsa ricibi peliculanan for di tur parti di mundi. Riba 15 di augustus e posibilidad pa entrega peliculanan a cera y a pasa pa evalua tur e peliculanan ricibi.
E prome anochi di e festival lo inicia cu e apertura di un exposicion di cine basa riba e trabaonan cinematografico di e cineasta Juan Francisco Pardo kende e aña aki ta cumpli 30 aña como creador di contenido. Bishitantenan lo por experiencia diferente instalacionnan di arte inspira riba e storianan di cada un di e peliculanan di Pardo.
E nochi ta sigui cu e documentario ‘New light – the Rijksmuseum and slavery’ di e cineasta Ida Does, Hulanda. E otro peliculanan cu tambe lo wordo presenta riba e prome anochi ta ‘Rasha’ di Melissa Strangio, Hulanda y ‘The last resource’ di Kaylee Reeberg hunto cu Juan David Villar, Aruba.
Riba e di dos dia di e festival lo inica cu e masterclass di ‘Script breakdown’ unda cu e participantenan lo siña con pa break down un script den rekisitonan di produccion. Lo sigui cu e masterclass di ‘Production schedule’ cu ta enfoca riba programacion di talentonan, ekipo humano y localidadnan. Atardi lo tin tayernan pa mucha cu ta ‘Foley sound effect’ cu ta siña muchanan di 7 pa 12 aña con ta traha efectonan di zonido pa un pelicula. Un otro tayer pa mucha ta di ‘Play doh stop motion’ aki lo traha un pelicula uzando play doh.
E peliculanan pa e di dos dia ta ‘You and what army’ di Jim Menza, USA, ‘Dande di Aruba’ di Cindy Kerseborn, Aruba, ‘Why we are unhappy in cities’ di Zhao Gang, China, ‘Beyond marks’ di Leticia Lopez, Brazil, ‘Donna’ di Sonia Commandeur, Hulanda, ‘Online crush’ di Ronney Dotel, Aruba.
Riba e di tres dia lo tin ‘Film language’ masterclass cu ta ofrece un bista riba e nombernan tecnico y e nificacion di cada imagen of escena den pelicula. Pardo lo bay conduci un masterclass unda e lo combersa riba e formula di cine cu e ta uza pa wanta e costonan abao.
Pa e muchanan lo tin un ‘Green screen acting’ tayer unda cu e muchanan lo explora y actua dilanti un green screen.
E peliculanan pa e di tres dia ta ‘Opal’ di Alan Bidard, Martinique, ‘Malpelo mountain of shark’ di Kevin Mannens, USA, ‘The greatest of all Tina’ di Brody Gusar, USA, ‘The sands of time’ di James Hughes, UK, ‘Perspektiva’ di Rovendley Welvaart, Curacao.
Riba e ultimo dia di e festival lo tin repiticionan di diferente masterclassnan, tayernan y peliculanan. E anochi di diadomingo nuebe di octorber lo anuncia e ganador di pelicula cortico y pelicula largo premio publico. E publico ta esun responsabel pa vota pa nan peliculanan faborito pa asina por selecciona e peliculanan ganador di e festival di cine di Playa.
Ticketnan ta obtenibel online via www.playafilmfestival.com y tur ticket ta fungi como un ‘day-ticket’ cu ta duna e publico acceso riba tur e actividadnan durante ful e dia riba e dia cu nan cumpra e ticket. E contribucion di e publico pa medio di cumpra un ticket lo yuda fundacion CINEARUBA cu tur otro proyectonan cu ta enfoca riba desaroyo artistico y personal di muchanan y hobenan.
Playa Film Festival no tabata posibel sin e sosten di Prins Bernhard Cultuurfonds Caribisch Gebied, Setar N.V., Ateliers ’89 y Smart and Fast Cargo. Pa mas informacion bishita www.playafilmfestival.com.
ORANJESTAD - Aruba Lions Club ta conoce e an?a aki su rifa di auto cu ta consisti di 5 premio hopi atractivo manera, un auto electrico pa mucha, un step electrico, un bicicleta electrico, un scooter electrico y cu e promer premio un auto electrico di famia marca “Changan”.
ORANJESTAD - Diaranson ultimo a tuma lugar na "On The Rocks Café" , e lansamento di e tercer video clip di e banda Honeypot pa aña 2022, cu nan cancion nobo titula "Still Alive". E cancion aki a wordo graba na Aruba mes den diferente studionan manera Sunnyray Studio, Kurt Labadie y na Tisspro Studio serca Hubert Thiel, cu tabata encarga cu e mescla final. Produccion di e videoclip, tabata den man di Dani Cruz y Marlon Dubero. Pa 2023 e banda lo bay release nan di 5 studio album. Pa wak e video clip, click AKI.
ORANJESTAD - Awendia empleadonan no sa keda traha hopi aña pa e mesun compania. Nan ta duna e miho di nan pa algun tempo y despues ta fada y ta busca un otro “challenge” den nan carera. Wendell Bennett a busca e mesun “challenge” aki den e mesun compania, MetaCorp, durante no menos di 50 aña largo. Manera e mes ta bisa 50 aña ta nifica hopi sacrificio, trabao duro, lealtad y perseverancia. Pa Bennett ta manera ayera, el a conta.
ORANJESTAD - Retonan di salud mental no necesariamente ta refleha den cara di e persona. Asina un cantante y productor musical conoci a inspira hopi trahado den sector HORECA e siman aki. Siendo un persona cu a atende cu problema di salud mental, el a splica con den practica ta balansa su trabou y e reto cu e ta biba cu ne. Mayoria hende no sa mes, pasobra ta necesario pa bo ta contento cu bo mes, den caso bo kier sirbi of entretene un otro.
ORANJESTAD - Diasabra anochi CMB a tene su “Block Party for Charity” cu tabata un celebracion hunto cu comunidad di Aruba en conexion cu 60 aniversario di e banco. Den un record di menos di 2 ora a bende e maximo di 600 ticket (Afl. 15.00 cada uno) di cual e banco a match cada contribucion di e publico florin pa florin pa un total di Afl. 18,000.00. Asina mes gerencia di e banco Sres. Paul DeWolfe y Roberto Dijkhoff a rond af e suma final na e bunita montante di Afl. 25,000.00 cu lo bai completo pa Fundacion Contra Violencia Relacional (FCVR).
ORANJESTAD - Women’s Club of Aruba (WCA) a ser funda 88 aña pasa, dia 17 di september 1934. Sra. Lucy Smith, casa di Sr. Lloyd G. Smith, presidente di Refineria di Lago a organisa e prome reunion na Club di Lago den Colony. Na e reunion aki tabatin 150 hende muhe presente.


text:
Prome Minister Evelyn Wever-Croes ‘PAIS ARUBA TA CUMPLIENDO CU PALABRACION DI LANDSPAKKET ‘
Prome Minister Evelyn Wever-Croes
‘PAIS ARUBA TA CUMPLIENDO CU PALABRACION DI LANDSPAKKET ‘
Den final di kwartaal 2021, e organo encarga cu supervision di e trayecto di landspakket, COHO i.o. a publica su di cuater asina yama ‘uitvoeringsrapportage’. E uitvoeringsraportage ta e documento unda cu e progreso di ehecucion di diferente reforma ta wordo describi pa paisnan Aruba, Corsou y Sint-Maarten. Tur raportage ta wordo acompaña cu un punto di bista di paisnan riba esaki den forma di un asina yama ‘zienswijze’. Por encontra e punto di bista di pais Aruba den e raportahe riba pagina 47.
Prome Minister Evelyn Wever-Croes a indica cu COHO i.o. ta statisfecho cu trabounan haci durante e di tres y di cuater kwartaal di 2021 y ta indica di ta traha den forma constructivo cu paisnan.
Temana di antencion ta e capacidad local cu e reformanan ta rekeri y e necesidad di prioritisa medida. COHO i.o. ta indica cu ta importante pa reforsa y sostene e aparto gubernamental local den esaki, cu e condicion cu gastonan structural lo mester wordo cubri door di e paisnan mes.
Specificamente por indica cu Aruba ta cumpliendo den gran forma. Asina tin diferente investigacion cu a inicia den e periodo aki y algun cu a asta termina. Durante e diferente investigacionnan varios actor clave a wordo acerca pa nan punto di bista riba diferente tema relevante. E forma di traha aki lo keda wordo aplica durante e trayecto.
Temanan relevante durante periodo menciona ta, reforsamento di columna financiero, trabounan pa perpara pa inicio di e reforma fiscal, enseñansa y mehoracion di clima di inversion.
Algun medida tabata rekeri mas tempo pa wordo ehecuta, esaki tin biaha dor di factornan externo pafo di control di Aruba. E tempo aki a wordo tuma den comunicacion estrecho entre Aruba y Hulanda. Conforme e tabel di progreso cu ta den e uitvoeringsrapportage por nota cu di e 65 medidanan activo, Aruba a cumpli cu 64. Esaki ta wordo indica cu color berde.
Pa por lesa e rapport completo


text:
Hulpbestuurskantoor
E Hulpbestuurskantoor Santa Cruz ta ofrece servicio di pago di utilidadnan y F.C.C.A. como tambe algun servicio di Censo:
- Pago di cuenta di WEB, Elmar, Setar y Serlimar
- Pago di cuenta di F.C.C.A
- Attestatie de Vita
- Censo Papel di 5 florin
- Declaracion Bon Conducta
- Formulario Peticion Abogado Liber
- Formulario Peticion pa Bijstand
E Hulpbestuurskantoor ta habri di dialuna pa diabierna di 07.45 am – 03.00 pm. Pa tuma contacto directamente cu e Hulpbestuurskantoor por yama na 582-8750 of 582-8760.


text:
Nos kier cambio di berdad den nos mundo? Y unda cambio ta cuminsa? E mensaje aki ta mustra kico ta e cosnan di balor real den bida. Bo kier miedo of bo kier amor? Y kico ta amor den su forma mas halto?
(Interpretacion liber di un les di ‘Un Curso den Milager’ / ‘A Course in Miracles’)
E unico ‘sacrificio’ cu mi tata celestial ta pidi mi ta pa laga bay tur sufrimento. Laga bay tur sentido di perdida y tristesa, tur ansiedad y tur duda. E unico cos cu mi tata celestial ta pidi mi ta pa laga presencia di amor incondicional crese den mi bida. Pa cura bida di tur dolor y dun’e alegria eterno.
Esaki ta e ‘sacrificio’ cu Abo ta pidi mi y gustosamente mi ta duna esaki; e unico ‘prijs’ pa restaura Bo memoria, pa salbacion di e mundo.
Y nos ta paga e debe cu nos tin cu e berdad,–un debe cu ta unicamente di laga bay decepcionnan personal y pensamentonan falso cu nos ta adora—pa asina laga berdad bolbe den tur su grandesa y alegria. Nos lo no worde enganja mas. Amor a bolbe den nos conciencia. Y nos tin pas atrobe, pasobra miedo a bay y Amor so a keda…


text:
Segun Fiscal esaki ta afscheidsbeleid.
Durante e tratamento di e caso den corte, Huez a bini tambe riba e relacion di Benny cu doño di Holiday Inn Hotel, Sr. Lowenstein. Anteriormente ta conoci cu Sr. Lowenstein a cumpra su acusacion, pagando 1 miyon florin, pe no aparece dilanti corte. Cu esaki e ta auto culpa su mes di loke nan ta acuse.
Huez a puntra Benny for di ki tempo e conoce Lowenstein pa cual Benny a bisa cu ta for di tempo cu Lowenstein tabata envolvi den Hotel Bushiri.
Tambe algun aña pasa, Benny a haya un regaldo for di Lowenstein, unda el’a organisa fiesta di cumpleaños di su yiu muher y Lowenstein a treat y paga e gasto.
Tambe huez a puntra Benny si e sa cu Lowenstein a sponser su campaña na aña 2013, pa cual Benny a bisa cu si, e ta na altura, pero e no sa cuanto.
A resulta cu algun dia prome cu eleccion na September 2017, Lowenstein a haci 5 donacion di 10.000 pa un total di 50 mil florin. Remarcabel ta cu mesora despues, prome cu Benny a baha como minister, el’a firma tereno pa Lowenstein. Fiscal ta considera esaki como soborno y afscheidsbeleid, esta cu e donacion di Lowenstein, cu tabata uno grandi, a move Benny pa asina fix tereno pe prome cu Benny a baha.
Huez tabata skerpi cu preguntanan y remarke, unda entre otro a bisa cu desde 2015 Lowenstein a pidi tereno erfapacht, pero te despues cu a haci donacion di 50 mil na September 2017, e ora den un frega di wowo a fix su tereno pe haye na October 2017.
Benny a admiti di conoce Lowenstein y cu e ta un persona cu ta biaha hopi, y ora cu e ta na Aruba, e ta sali pa dinner cune.


text: KRALENDIJK – Djadumingu durante Santu Sakrifisio di misa na parokia La Bírgen di Coromoto, Pader Alphonsus Baak a invitá parokianonan pa nan ta presente awe djamars 15 di òktober, 7’or anochi. Despues ku Pader a resa i bendishoná esnan kende a selebrá nan fecha natal, a invitá tur parokiano pa nan ta presente na e selebrashon grandi di awe. Esaki ta relashoná ku konferensia di klero Diósesis Willemstad 2019 na Boneiru. Djamars tin Santu Sakrifisio di misa na parokia La Bírgen di Coromoto kaminda mas di 30 pader ta presente. Misa ta kuminsá 7’or di anochi i no mitar di ocho manera ta kustumber. Un boka bisa otro pa topa i huntu selebrá un bunita selebrashon den bista di señor.


text:
Di 4 pa 8 di yüni último a tuma lugá un enkuentro na nivel atministrativo entre e kuater kontralorianan di Reino Hulandes na ofisina di Kontraloria General di Kòrsou. E kontralorianan tin komo tarea pa kontrolá si e sènnan di impuesto di e siudadano ta wòrdu usá segun reglanan i ku nan ta risibí balor pa nan sèn.
Tópikonan ku a keda tratá ta entre otro: posishon, ròl i tareanan di e kontralorianan, integridat i relashon ku stakeholders. Tambe a kombersá tokante algun investigashonnan resien hasí dor di e diferente kontralorianan. Riba djaweps 7 di yüni 2018 Kontraloria General di Kòrsou tabatin un selebrashon relatá na su di 65 aniversario. Promé ku e selebrashon aki a tuma lugá un seminario ku e tema ‘Un Kontraloria efektivo’. Meta di e seminario aki tabata pa e kuater kontralorianan huntu ku Ministernan i Parlamentarionan presente hiba un bon kòmbersashon i interkambiá di konosementu kon por mehorá e funshonamentu di gobièrnu.


text:
Probechá di e ‘Dutch Caribbean Special’ di Renaissance Curaçao Resort pa un tempu limitá
Probechá di e ‘Dutch Caribbean Special’ di Renaissance Curaçao Resort pa un tempu limitá
WILLEMSTAD – Luna di febrüari ta luna di karnaval i e selebrashon ta total. Renaissance Resort Curaçao ta invitabo pa disfrutá durante luna di Febrüari, Mart i Aprel riba dianan djabièrnè, djasabra i djadumingu di tur fasilidat- i komodidat ku nan ta ofresé. Pa un tempu limitá probechá di Renaissance Curaçao Resort su ‘Dutch Caribbean Special’ i paga solamente $169.00 pa 2 persona den kamber, pa anochi. E ‘Dutch Caribbean Special’ ta únikamente pa reservashon nobo i ta dependé di disponibilidat na momento di kompletá e reservashon. Tambe, e tarifa ta basá riba un mínimo di dos anochi i ta ekskluí 24.12% di impuesto i gastu di servisio. Tur ku check-in lo mester presentá ku un identifikashon bálido. Oferta ta bálido pa residente di Aruba, Kòrsou òf Boneiru te ku dia 19 di Aprel próksimo. *Tin tarifanan optenibel ku ta inkluí desayuno tambe.
Sea turista riba bo propio isla ku un estadia na Renaissance Resort Curaçao. Henter e área di i Renaissance Mall & Rif Fort ta ofresé un variashon amplio di establesimentunan di primera kalidat te un kompilashon interesante di entretenimentu i gastronomia. Definitivamente un sitio na unda ku bo por; shop, relahá i disfrutá na mesun momentu. Pa reservashon yama 435-5000 òf e-mail na reservations@curacaorenaissance.com. Kòrda ku kantidat di kamber ta limitá; hasi bo reservashon awe mes!


text:
WILLEMSTAD – Djárason último, nos Promé Minister, Sr. Ivar Asjes, na nòmber di Gobièrnu di Kòrsou a firma e akta di institushon huntu ku notario Simon na Fòrti pa asina lanta e Instituto Nashonal di Deporte Kòrsou ofisialmente.
Manera ta konosí, e intenshon pa realisá un Instituto Nashonal di Deporte pa Kòrsou a keda fórmula den e programa di Gobernashon 2013 – 2016, yamá: ‘Speransa i Konfiansa’ i tambe den e nota di maneho di deporte 2013 – 2017. Un di e metanan primordial di e instituto nobo aki ta pa mayoria di e fondonan bai pa e deportistanan via di e federashonnan i pa mantenshon di fasilidatnan deportivo. Pa logra esaki e instituto nobo lo bai funshoná mas efisiente, pa di e forma aki mas fondo bini liber pa por kumpli ku e metanan stipulá.
Tambe lo bai enfoká riba deporte komo instrumento pa desaroyá Kòrsou komo un nashon ku mas hende saludabel. Pa logra esaki lo bai stimulá mas hóben i adulto pa hasi diferente sorto di deporte i krea mas oportunidat pa nos grandinan i nos ko-siudadanonan spesial praktiká deporte. Un otro punto di enfoke ta pa duna atenshon, guia i respaldo pa logra mas tantu deportista tòp, profeshonal i promové mas kompetensia na nivel internashonal aki na Kòrsou ku lo habri kaminda pa mas turista deportivo bishitá Kòrsou.
Entretantu Gobièrnu di Kòrsou i Usona a duna e enkargo pa lanta e parti organisatorio di e Instituto Nashonal di Deporte na un tim profeshonal enkabesá dor di Sr. Gabi Da Costa Gomez, kual su kompania DCG Management NV a gana e destaho pa hasi e trabou aki. Alabes Sr. Gabi Da Costa Gomez lo fungi komo direktor interino di e instituto nobo aki pa e próksimo 6 lunanan. Konforme e planifikashon aktual, e intenshon ta pa e Instituto Nashonal di Deporte kuminsá funshoná ku supsidio di Gobièrnu pa 1 yanüari 2015.
Manera ta konosí, Gobièrnu di Kòrsou a disidí for di aña 2012 pa integrá Sedreko i FFDK den un Instituto Nashonal di Deporte. Despues ku e plan di maneho i di transishon keda aprobá tur trahadó di Sedreko i FFDK lo por solisitá i kontinuá nan karera sea den e Instituto Nashonal di Deporte òf na un di e federashon- i/òf asosashonnan di deporte, direktivanan di skol òf un otro instituto (semi) gubernamental. Durante di e proseso di transishon aki lo enbolbí ABVO, komo representante di trahadó debidamente.
Promé Minister Asjes ta hopi satisfecho ku e manera ku e proyekto pa realisá e Instituto Nashonal di Deporte pa Kòrsou a bin ta avansá. “E Instituto Nashonal di Deporte ta enserá un invershon supstansial èkstra den deporte i spesialmente e infrastruktura organisatorio relashoná ku deporte na Kòrsou. Tambe lo pone hopi énfasis riba formashon di lider i dirigentenan deportivo”, asina nos Promé Minister a indiká.


text:
WILLEMSTAD — Despues di kanselashon pa motibu di awa djabièrnè último, ayera djamars 13 di desèmber a sigui ku e weganan final di tantu vòlibòl komo futsal den ACU Deporte Eskolar. Tabata un atardi ku a konta ku dos bon wega i ku a hala un públiko basta grandi, kua a inkluí direktor i algun miembro mas di personal di Direktiva di Skolnan Públiko kende a bin apoyá nos hobennan
E promé wega tabata di vòlibòl, unda ku Juan Pablo Duarte VSBO a gana di SAAN 2 – 0, mientras ku e wega di futsal a terminá 2 – 1 pa St. Paulus College.
Aki e resultádonan final:
Vòlibòl Femenino
- Kampion – Kolegio Alejandro Paula, KAP
- Sub-kampion – International School of Curaçao, ISC
- Di 3 lugá – Regina Pacis
- Skol mas disipliná – St. Jozef VSBO
Vòlibòl maskulino
- Kampion – Juan Pablo Duarte VSBO
- Sub-kampion – Skol Avansá Amador Nita, SAAN
- Di 3 lugá – St. Jozef VSBO
- MVP – Badwin Luis
- Skol mas disipliná – International School of Curaçao, ISC
Futsal
- Kampion – St. Paulus VSBO
- Sub-kampion – St. Jozef VSBO
- Di 3 lugá – AGO Comanchestraat
- MVP – Jo Petronillia
- Skol mas disipliná – SHAIH
FDDK ta felisitá no solamente e skolnan ku akai den premiashon, pero tur ku a partisipá na e disiplinanan di futsal i vòlibòl skol avansá den ACU Deporte Eskolar i ta spera di sigui konta ku boso partisipashon. Ta huntu nos ta deporte, i huntu nos ta Kòrsou!
Pa keda na altura di tur akontesimentu den kuadro di ACU Deporte Eskolar, sigui e página di Facebook, www.facebook.com/DeporteEskolar.


text:
KvK Academy Live sessie 14 juli 2022
Wil je alles weten over de komende KvK Academy? | Bo ke sa tur kos di e KvK Academy ku ta bai kuminsa? Kijk en luister | Wak i skucha LIVE 99.9 FM Bonaire i …
Keda pendiente pa nos evento nan.
Sigi nos evento kalènder. Aki nos lo anunsia tur evento nan.
Invitashon
Yamada na tur ARTISTA na Boneiru!
Kámara di Komèrsio Boneiru, huntu ku Entidat Públiko Boneiru i Qredits Boneiru, ta organisá ‘The Bonaire Chamber Art Exhibition 2021’. Durante e eksposishon akí dia 12 di novèmber e artistanan ku registrá ta haña un …
Elekshon pa miembro di direktiva di Kámara di Komèrsio i Industria Boneiru
Riba djabièrnè 11 di desèmber 2020, entre 9.00 i 12.00 or, e votashon lo tuma lugá pa yena e vakatura pa e kategoria di Empresa Chikí. Na e okashon ei Komishon Elektoral ta tene seshon …
“Stay Strong, Stay Standing Crisismanagement Breakfast Seminar”
Komo empresario ta di sumo importansha pa ta habri i rekonosé posibilidatnan nobo ku un krisis por brinda. Krisis por afektá abo komo persona, bo empleadonan i tambe bo forma di hasi negoshi. En konekshon …


text:
ORANJESTAD – Recientemente pueblo a wordo informa a traves di comunicado di WEB cu tarifa di awa lo aumenta, pa cual Minister encarga cu Energia Glenbert Croes a informa durante cu ta rechasa e decision aki. Como accionista di Utilities y Utilities como accionista di WEB mester suspende e decision ey cu a wordo tuma y e anuncio cu a wordo haci. Teniendo na cuenta cu ya caba costo di bida ta demasiado halto y awa y coriente ta necesidadnan basico.
Minister Croes a splica cu pa 7 luna largo (desde cu e hedging a termina) a pidi WEB y Elmar pa pa nan absorba e impacto di e aumento di prijs. Alabes ta compronde cu awor aki nan ta den un situacion super dificil y nan no por keda absorba esaki mas. Awo e pregunta ta, si ta bay aumenta prijs di awa y coriente, con ta bay haci esaki y den ki forma lo haci esaki.
“Fin di añanan ‘90, mi mes tabata e minister encarga cu utilidad y e tempo ey nos a bin cu e structura di tarifa cu tin te dia di awe. E structura ta encera cu esun cu ta haci uzo di tiki awa ta paga menos pasobra e ta uza menos. Pues e structura ta premia esun cu ta haci uzo di awa den forma consciente,” Minister Croes a splica.
Situacion precario di WEB y Elmar
Aworaki ta den un situacion cu ta compronde e situacion precario di WEB y Elmar pues ta compronde cu un aumento mester bin. Pero, esaki mester bin di tal forma cu esnan cu ‘schouder hancho’ lo tin cu paga mas, y mester tene cuenta cu e situacion di e grupo cu no tin.
Pa locual e structura di tarifa, tambe mester tene cuenta cu situacionnan unda cu por ehempel algun famia a bay biba hunto pa motibo di necesidad. Den e casonan aki, si mira solamente nan consumo/uzo esaki por crea e impresion cu ta un famia cu por paga mas. Mientras cu e realidad ta, cu ta pa necesidad nan ta biba hunto y no por sobrevivi riba nan mes. Minister Croes a splica cu teniendo e tipo di situacionnan aki na cuenta, Departamento di Asuntonan Social (DAS) mester wordo involucra (a dialoga cu e Minister encarga). Asina lo evita cu e tipo di casonan aki ta cay den un structura di tarifa sin cu ta tene cuenta cu nan situacion social. DAS lo mester haci un ‘intake’, verifica y constata e situacion social, pa despues referi e casonan aki na WEB y Elmar pa nan por cay den un categoria di structura di tarifa socialmente husto.
Minister Croes a confirma cu Ministerio encarga cu Energia, Ministerio encarga cu Economia hunto cu Utilities, WEB, Elmar y diferente departamento, ta trahando hunto pa mira con por traduci e aumento cu mester bin, den e forma di mas husto.
Hecho ta cu energia alternativa ta fundamental, y pesey ta importante pa e proyecto di Eagle LNG no tin retraso, Minister Croes a enfatisa.
Concluyendo Minister Croes a bisa, cu tin speransa cu e expertonan ta keda cla otro siman, pa e ora ey por haci e anuncio. Ta reconoce cu no por pone futuro di nos empresanan estatal WEB, Elmar y Utilities na peliger. P’esey e enfasis ta keda riba con lo introduci e aumento di tarifa, teniendo cuenta pa e ta socialmente husto. “E ta un decision cu ningun hende kier tuma, pero e decision aki mester wordo tuma na interes general cual ta inclui interes di e empresanan tambe”, Minister Croes a terminda bisando.


text:
ORANJESTAD - Gobierno di Aruba a emiti un Tropical Storm Warning na nos isla. Esaki ta vigente desde diaranson 29 di juni atardi y segun pronostico e lo ta vigente tambe diahuebs 30 di juni.
Pa por garantisa na un manera sigur y responsabel cu cuido primario por wordo ofreci na nos pashentnan door di nos dokternan di cas, HAVA a implementa un plan alternativo cu ta na vigor diaranson y diahuebs:
- Diaranson, 29 Juni 2022: te cu 12.00 pm, consultorio di nos dokternan di cas ta habri segun horario regular.
- Diaranson, 29 Juni 2022: despues di 12.00 pm, tur afspraak cu pashent despues di merdia ta wordo cancela te cu proximo aviso. Dokternan di cas por wordo contacta unicamente via nan linea di emergencia (linea di emergencia di bo dokter di cas ta disponibel riba https://www.havaruba.org/nl/huisartsen/)
- Diahuebs, 30 Juni 2022: tur afspraak cu pashent di diahuebs ta wordo cancela te cu proximo aviso.
Keda pendiente pa mas informacion!
HAVA ta den contacto cu autoridadnan pa cu e situacion iregular aki y tan pronto nos tin un update, nos lo comunica esaki via nos medionan di comunicacion pa asina nos pashentnan ta na altura di kiko esaki ta significa pa nan.
HAVA ta representa e interesnan comun y ta fungi como e vocero di e dokternan di cas na Aruba. HAVA, como organisacion oficial ta activo desde 1982. HAVA tin como obhetivo pa uni, fortalece y representa e dokternan di cas. Al momento esakinan ta mas cu 40 profesional y tur ta miembro di HAVA.
Website: www.havaruba.org
Facebook: huisartsenaruba
YouTube: HAVA Aruba
PALM BEACH – Despues cu DOW a anuncia cu pa dia 23 di september 2022 e rotonde di Palm Beach lo a keda cla completamente, awor esaki ta bira dia 5 di October 2022. NoticiaCla a raporta esaki caba comienso di siman, esta cu e rotonde no a keda cla completo. Pero e motibo no tabata cla. E motibo pa e retraso tabata awacero. “ Pa motibo di awacero contratisa Arubaanse Wegenbouw Maatschappij a pidi pa pospone e fecha y diaranson dia 5 di oktober 2022 habri e rotonde completamente” DOW a bisa diabierna.
ORANJESTAD – Departamento di Salud (DVG) a informa e siman aki cu nan ta introduci vacuna Bivalent como COVID Boostershot pa tur 12+. Segun DVG, epandemia cu mas impacto a haci riba comunidad ta parce di ta tras di lomba y vacunacion sigur a hunga un rol hopi imporante den esaki. Apesar cu casonan di COVID na Aruba actualmente ta bon controla, Aruba mester keda vigila y tene cuenta cu posibel subida den casonan di COVID-19 yegando fin di aña. Esaki diferente profecionalnan ta pensa cu lo por bay pasa, pa cual motibo DVG den colaboracion cu Hulanda a dicidi pa introduci cambio den maneho y cuminsa cu preparacionnan nesesario pa reduci edad di e segundo boostershot di 60 aña pa 12 aña. Y na mes momento cuminsa cu un rond ripititivo di vacunacion pa tur 60+ pa logra e.o. proteha esnan mas vulnerabel y tambe preveni un peso grandi riba nos sistema di cuido medico y seguro di malesa.
PALM BEACH – Diahuebs mainta, e situacion di tempo tabata di tal forma cu esaki a genera algun hos riba laman, pero bon bisto for di tera. Riba e hotel strip di Palm Beach esaki tabata bon bisto y den careda di 10'or y mei por a nota varios di e hosnan. For di varios dia caba e stuacion di tempo ta instabil cu ta pone cu e islanan ABC ta haya retonan interesante. Corsou p.e. tabatin un anochi yena cu strena cu lamper, y Aruba basta awacero varios caminda.
ORANJESTAD – E presidente di e asosacion VWI (Vereniging van Werknemers met een Individuele Arbeidsovereenkomst in dienst van de Water- en Energiebedrijf Aruba (W.E.B.) N.V.), Ir. Richard Frank ta invitado den e programa NoticiaCla LIVE diahuebs anochi. Durante e programa aki, e presidente di VWI lo trata temanan manera e proceso di destaho publico riba molina di biento, credibilidad di director di Utilities NV y mucho mas. Tambe kico ta pasa si sigui cu e plan pa cumpra fuel oil for di Venezuela. No perde e programa aki sigur cu ta cuminsa pa 9’or awe nochi riba plataformanan di NoticiaCla esta Facebook, e website (check e button LIVE) y e app tambe (e button LIVE).


text:
Despues di hopi deliberacion y reunion , Instituto Medico San
Nicolas, a cera un contract di 2 aña cu Noord Villas N.V. (Wayaca Falls) na Wayaca. Lo adapta
e localidad pa cumpli cu e necesidad nan di e personal di Ambulance.
Nunca antes servicio di Ambulance a conta cu un edificio nobo. E ekipo di profesionalnan di
servicio di Ambulance a adapta e diseño di e localidad y gerencia di Wayaca Falls lo hasi e
cambio nan debidamente. Den luna di Maart lo entrega e localidad na ImSan.
Ta bon pa remarca cu e accesibilidad di Wayaca Fallsta completamente adapta na
e entrada y salida pa e caminda principal.
Servicio di Ambulance ta conta cu 11 vehiculonan 3 pa cada warda E paramedico nan ta duna
assistencia medico ora tin accidente y tambe ta atende e problemanan psicosocial cu ta aumenta
mas y mas riba nos isla.
Cada ambulance ta sali cu un “Ambulance verpleegkundige” specialisa y un Ambulance
chauffeur entrena, cu tin como tarea duna asistencia medico.
Servicio di Ambulance ta existi na Aruba desde aña 1930, pero ta resorta bou di ImSan for
di aña 2005. Nan ta 36 empleado bon prepara y educa dor di Ambulance Academie di
Hardewijk-Hulanda. E ekipo tin un total di 11 ambulance y 2 bicicleta na nan disposicion. Ta
opera for di 3 diferente centro, situa na Wayaca, na ImSan na San Nicolas y tambe na
Schotlandstraat. Anualmente Servicio di Ambulance ta atende un averahe di 7500 yamada, di
cual por lo menos 7000 ta resulta den un transporte.


text:
Kralendijk – For di momentu ku e Kolegio Ehekutivo nobo aki a sinta, pa di promé biaha den hopi tempu e reportahenan di responsabilisashon ta keda entregá na tempu atrobe na Kolegio di supervishon finansiero BES (Cft). Cft ta konfirmá esaki den su reportahe ku ta kubri e promé mitar aña di 2019 ku resientemente sekretario di estado di Asuntunan Interior i Relashonnan den Reino Raymond Knops a entregá na Tweede Kamer. ‘Cft ta konstatá ku den promé mitar aña di 2019 tur reportahe di responsabilisashon a keda entregá na tempu’, asina por lesa den reportahe di Cft. ‘Na luna di febrüari i yüni Cft a bishitá Boneiru. Durante e bishitanan aki Cft a papia ku Kolegio Ehekutivo i Konseho Insular, gezaghebber, representante di reino interino, e mènedjer di programa di e Akuerdo Intergubernamental i gerensia di algun kompania anónimo di gobièrnu.’ Ku satisfakshon Cft ta konstatá ku Kolegio Ehekutivo di Boneiru a hasi kaso di e konseho pa duna e montante ku a sobra di 2018 un bon destinashon. ‘Entidat Públiko Boneiru a sigui e konseho aki i a destiná 7.1 mion dòler pa entre otro proyektonan di infrastruktura i renobashon di waf di sùit (Waf Nelson Petrus Craane).’
Den pasado vários biaha Cft a mustra riba importansia di ‘good corporate governance’ serka entidatnan di gobièrnu. ‘A palabrá ku pa mas tardá fin di 2019 e gerensianan i huntanan di komisario ta kompletamente formá, ku e statutonan ta kumpli ku lei- i regulashonnan vigente i ku tur kuenta anual pa loke ta trata 2018 ta stipulá i entregá na Cft.’ Aunke ku inmediatamente despues di su huramentashon Kolegio Ehekutivo a kuminsá ku mehorashon di maneho finansiero e proseso aki no ta kompletamente kla ainda. ‘Den e Akuerdo Intergubernamental a hasi vários palabrashon entre Boneiru i Hulanda Oropeo pa mehorashon di maneho finansiero, entre otro formulashon di un plan di mehorashon nobo pa maneho finansiero (plan di mehorashon 2.0). Durante e bishita di Cft na luna di yüni Entidat Públiko Boneiru a presentá un konsepto di e plan di mehorashon 2.0 aki na Cft. E resultadonan di e plan di mehorashon aki mester kondusí na un deklarashon aprobativo di akountent pa loke ta trata tantu konfiabilidat komo legitimidat di e kuenta anual di 2021.’
Den un reakshon riba e reportahe di mitar aña di Cft diputado Elvis Tjin Asjoe ta bisa: ‘A base di e tono bo por dedusí ku tin kestion atrobe di un bon relashon di koperashon. For di luna di aprel nos a pone pasonan grandi bai dilanti. Un ehèmpel ta ku awor aki nos tin henter e siklo di presupuesto bou di kontròl. Nos aparato públiko ku departamentu di Finansa na kabes a traha hopi duru pa logra esaki.’
‘Pero Kolegio Ehekutivo ta realisá su mes ku tin hopi kos pa hasi ainda. No pasobra Cft i Den Haag ke esei, pero pasobra nos komo Kolegio Ehekutivo no por goberná bon si nos no por tin konfiansa den nos atministrashon finansiero. Esei ta e motibu pakiko ehekushon di plan di mehorashon 2.0 tin prioridat pa nos, na interes di Boneiru. Ya kaba nos ta wardando riba e próksimo bishita di Cft pa nos mustra nan kua ta e progresonan ku nos a hasi for di luna di yüni’, segun diputado Tjin Asjoe.
CFT: BONAIRE IS OP TIJD MET RAPPORTAGES
Kralendijk – Sinds het aantreden van een nieuw Bestuurscollege worden voor het eerst sinds tijden de verantwoordingsrapportages weer op tijd ingediend bij het College financieel toezicht BES. Dat bevestigt het Cft in zijn rapportage over het eerste halfjaar van 2019 die vandaag door staatssecretaris van Binnenlandse Zaken en Koninkrijksrelaties Raymond Knops aan de Tweede Kamer is aangeboden.
,,Het Cft constateert dat in het eerste halfjaar 2019, alle verantwoordingsrapportages tijdig zijn ingediend”, staat daarin te lezen. ,,Het Cft heeft in februari en juni bezoeken gebracht aan Bonaire. Tijdens deze bezoeken heeft het Cft gesproken met de Bestuurscolleges en de Eilandsraden, de gezaghebber, de waarnemend rijksvertegenwoordiger, de programmamanager van het Bestuursakkoord en de directies van een aantal overheidsvennootschappen.”
Tevreden stelt het Cft vast dat het Bestuurscollege het advies ter harte heeft genomen het overschot uit 2018 een goede bestemming te geven. ,,Het OLB heeft dit advies opgevolgd en heeft USD 7,1 miljoen bestemd voor onder meer infrastructuurprojecten en de renovatie van de zuidpier in de haven.”
In het verleden heeft het Cft meermaals gewezen op het belang van good corporate governance bij de overheidsentiteiten. ,,Afgesproken is dat uiterlijk eind 2019 de besturen en raden van commissarissen volledig zijn bemenst, de statuten voldoen aan de geldende wet- en regelgeving en alle jaarrekeningen over het jaar 2018 zijn vastgesteld en bij het Cft ingediend.”
Hoewel het BC onmiddellijk na zijn beëdiging een start heeft gemaakt met het verbeteren van het financieel beheer is dit proces nog niet afgerond. ,,In het Bestuursakkoord zijn meerdere afspraken gemaakt tussen Bonaire en Europees Nederland ter verbetering van het financieel beheer, waaronder het opstellen van een nieuw verbeterplan financieel beheer (verbeterplan 2.0). Tijdens het bezoek van het Cft in juni heeft het openbaar lichaam een concept van dit verbeterplan 2.0 aan het Cft gepresenteerd. De resultaten van dit verbeterplan moeten leiden tot een goedkeurende accountantsverklaring voor zowel getrouwheid als rechtmatigheid bij de jaarrekening 2021.”
In een reactie op de halfjaarrapportage van het Cft zegt gedeputeerde Elvis Tjin Asjoe: ,,Aan de toon kun je afleiden dat er weer sprake is van een goede samenwerkingsrelatie. Wij hebben sinds april grote stappen vooruit gezet. Zo hebben wij nu de hele begrotingscyclus onder controle. Ons ambtelijk apparaat met de afdeling Financiën voorop heeft er heel hard aan gewerkt om dat voor elkaar te krijgen.”
,,Maar het Bestuurscollege reasliseert zich dat er nog veel te doen is. Niet omdat het Cft en Den Haag dat willen, maar omdat wij als Bestuurscollege niet goed kunnen besturen als we niet kunnen vertrouwen op de financiële administratie. Dat is de reden waarom de uitvoering van verbeterplan 2.0 ons prioriteit heeft, in het belang van Bonaire. Wij kijken uit naar het volgende bezoek van het Cft om te laten zien welke vorderingen wij sinds juni hebben gemaakt”, aldus gedeputeerde Tjin Asjoe.